Anul  XX. 


Martie — Aprilie  1930 


Nr.  3-4. 


REVISTA  TEOLOGICII 

=  organ  pentru  ştiinţa  şi  viaţa  bisericească.  = 


ABONAMENTUL:  Pe  un  an  200  Lei.  Pe  o  jumătate  de  an  100  Lei. 

MINUNEA  ÎNVIERII. 

Minunea,  ca  şi  prorocia,  este  un  semn  al  re- 
velaţiimei  dumnezeeşti,  şi  în  special  cheia  de  înţe¬ 
legere  şi  fundamentul  Creştinismului.  A  tăgădui 
minunea  şi  proorocia,  înseamnă  a  nega  pe  însuş 
Dumnezeu,  care  este  autorul  lor.  Toţi  aleşii  lui 
Dumnezeu  au  fost  înzestraţi  cu  darul  profeţiei  şi 
cu  puterea  facerii  de  minuni. 

Această  însuşire  dumnezeească  a  avut-o  însă 
în  cel  mai  înalt  grad  Dumnezeu-Omul,  Isus  Hristos, 
despre  care  profeţii  prorociseră,  că  va  întrupa  în 
măsura  cea  mai  înaltă  cele  mai  frumoase  însuşiri 
şi  că  va  face  cele  mai  mari  minuni  [Isaia  35].  Una 
dintre  dovezile  cele  mai  grăitoare,  cari  adeveresc 
învăţătura  şi  arată  luminos  dumnezeirea  Mântuito¬ 
rului  Hristos,  este  minunea,  sau  mai  bine  zis  minu¬ 
nile,  semnele  şi  puterile  pe  cari  le-a  făcut  El  în 
mijlocul  neamului  său  împietrit  şi  zăbavnic  a  crede 
cu  inima 

Oricât  s’ar  încerca  să  se  explice  mulţimea  şi 
varietatea  minunilor  lui  Isus,  pe  calea  înţelegerii 
fireşti  sau  vrăjitoreşti,  ele  rămân  vecinie  neatinse 
şi  nepătrunse.  „Ca  sfinxul  în  pustie  te  privesc  aceste 
minuni,  măreţ  şi  liniştit,  deschis,  fără  ca  să  se  apere 
sau  să  se  desvinovăţească.  Oricât  de  mult  le-ai  exa¬ 
mina  tu,  ele  întru  nimic  nu  devin  mai  înţelese  şi 

mai  de  crezut;  nu  te  osteni  înzadar  de  a  descoperi 
în  ele  o  parte  omenească"  [Bettex]. 

Minunile  se  înţeleg  numai  pe  cale  dumnezeească. 
Omenesc  au  în  ele  numai  ecoul,  răspunsul  în  inima 
omului,  pe  care  o  umplu  de  puteri  duhovniceşti. 

Mântuitorul  Hristos  a  făcut  destule  minuni.  Celce 
întrupa  iubirea,  vindeca  nu  numai  sufletele  de  pă¬ 
cate  şi  de  osândă,  ci  şi  trupurile  de  boale  şi  de 
moarte.  Era  într’adevăr  Doctorul  sufletelor  şi  al 
trupurilor  noastre.  Afară  de  tămăduirile  şi  în¬ 
vierile  pe  cari  le-a  făcut  în  faţa  poporului  evreu, 
avem  de  însemnat  minunile  pe  cari  le-a  săvârşit 
Isus  cu  sine  însuş,  cari  se  referă  la  activitatea  sa 
împărătească  şi  formează  piatra  de  temelie  a  Cre¬ 
ştinismului,  ca:  Pogorârea  în  Iad,  învierea  din  morţi, 
înălţarea  la  Cer. 

* 

Dogma  despre  învierea  lui  Isus,  a  treia  zi,  din 
morţi  Biserica  noastră  o  învaţă  prin  articolul  al 
cincelea  din  crezul  niceo-constantinopolitan:  „Şi  a 
înviat  a  treia  zi,  după  Scripturi",  —  adecă  după 
cum  adeveresc  Scripturile  [Matei  28,  1 — 20 ;  Marcu 
16,  1—18;  Luca  24,  1—49;  Io  an  20,  1—29;  Fapte  2, 
22- — 32;  I  Corint eni  15,  1 — 20,  etc.]. 

Cine  poate  documenta  că  învierea  lui  Isus  nu 
sa  întâmplat  aşa,  dup ăcum  mărturisesc  Scripturile? 
Profeţiile  mesianice,  ale  T.  V.  pe  cum  şi  cele  ale 
însuşi  Mântuitorului  cu  privire  la  învierea  cea  de 
a  treia  zi,  nu  sau  realizat  până  la  ultima  iotă  ?  Nu 
se  vorbeşte  în  Evanghelii  de  „sânge  cu  apă"  de 
ostaşi  de  pază  „ca  să  nu-1  fure"  nimenea,  —  de 
„piatra  răsturnată"  depe  mormânt  şi  de  „pecet¬ 
luirea"  mormântului?  Toate  mijloacele  de  preve¬ 
dere  au  fost  întrebuinţate  de  „mânile  oamenilor 
păcătoşi",  pentru  ca  să  se  prevină  un  fapt,  de  rea¬ 
lizarea  căruia  se  temeau  mai  mult  şi  erau  mai 
conştienţi  adversarii  decât  ucenicii  lui  Isus.  Garda 
romană  şi-a  făcut  datoria  şi  totuş  mormântul  a  fost 
aflat  „gol".  Şi  cu  toatecă  Evreii  au  plătit  pe  sol- 

daţi  cu  bani,  ca  să  tacă,  ori  să  facă  din  ucenicii 
lui  Isus  nişte  hoţi  şi  înşelători,  vestea  minunată  sa 
răspândit  „ca  fulgerul",  iar  înşelaţi  au  rămas  tocmai 
aceia,  cari  se  temeau  de  „înşelători". 

Cum  puteau  apostolii  să  fure  trupul  mort  al  lui 
Isus,  după  ce  toţi  se  lăpădaseră  de  El  ca  nişte  fri¬ 
coşi,  laşi  şi  trădători,  cari  nici  nu  ştiau  că  Hristos 
trebuia  să  învieze  a  treia  zi,  din  groapă? 

Dar  arătările  minunate  a  lui  Isus  în  mijlocul 
învăţăceilor  săi  în  case  cu  „uşile  încuiate",  sau  la 
distanţe  de  zeci  de  chilometri,  nu  sunt  un  indiciu 
sigur  despre  învierea  lui?  Sa  arătat  Măriei,  sa 
arătat  lui  Petru  şi  tuturor  Apostolilor.  Mai  ales 
patru  dintre  aceste  arătări  ne  dau  mai  multe  do¬ 
vezi  despre  realitatea  şi  siguranţa  învierii :  1.  Apa¬ 
riţiunea  lui  Isus  în  călătorie,  în  conversaţie  şi  la 
mâncare  cu  Luca  şi  Cleopa,  spre  Emaus.  2.  Apa¬ 
riţia  lui  Isus  în  mijlocul  apostolilor  săi  îndoelnici, 
când  mănâncă  împreună  cu  ei  şi  le  spune:  «  Vedeţi 
mâinile  mele  şi  picioarele  mele,  că  eu  însumi  sunt; 
pipăiţi-mă  şi  vedeţi  că  un  duh  nu  are  carne  şi 
oase,  cum  mă  vedeţi  pe  mine  având...  Aşa  este  scris 
şi  aşa  se  cădea  să  pătimească  Hristos  şi  să  în¬ 
vieze  din  morţi  a  treia  zi...  Iar  voi  sunteţi  mar¬ 
tori  acestora ».  3  Apariţiunea  care  încredinţează  şi 
pe  „Toma  necredinciosul"  despre  înviere,  făcându-1 
să  exclame  convins  şi  umilit:  « Domnul  meu  şi 
Dumnezeul  meu».  4.  Apariţiunea  de  pe  malul  Ti- 
beriadei,  când  Mântuitorul  prânzeşte  împreună  cu 
Apostolii  şi  săvârşeşte  minunea  unui  pescuit  bogat 
Ori  toate  aceste  fapte  şi  cuvinte,  nu  sunt  într’o  lo¬ 
gică  şi  strânsă  legătură  cu  antecedenţele  răstignirii 
şi  ale  învierii? 

Indoelile  ucenicilor  fricoşi,  după  înviere,  au 
fost  prefăcute  în  convingeri  şi  credinţe  apostolice, 
pline  de  tărie,  siguranţă  şi  eroism.  Ameninţaţi  şi 
bătuţi,  persecutaţi  şi  închişi,  ei  totuşi  propoveduesc 
cu  seninătate  şi  curaj  „ceeace  au  văzut  şi  auzit", 
adecă  pe  Hristos  cel  „răstignit  şi  înviat".  Numai 
prezenţa  lui  Isus  în  mijlocul  apostolilor  poate  ex- 

plică  şi  răspândirea  minunată  şi  extraordinară  a  Cre¬ 
ştinismului. 

Iată  deci  o  seamă  de  idei  şi  un  mănunchiu  de 
fapte,  cari  toate  duc  la  concluzia  învierii.  Cine  îe 
caută  serios  şi  sincer,  le  află  sigur,  până  când  cine 
se  cramponează  în  indiferentism  sau  în  negaţiuni 
sterpe,  chiar  de  s’ar  scula  cineva  din  morţi  ca  să-l 
convingă,  totuşi  nu  va  crede. 

Apostolii  au  fost  cei  dintâi  convertiţi  de  fapta 
învierii  şi  în  numele  ei  au  cucerit  lumea. 

Sf.  Petru  —  apostolul  Iudeilor  —  este  măr¬ 
turie  directă  a  învierii,  împreună  cu  toţi  ceilalţi 
apostoli,  când  în  vorbirea  lui  celebră  din  ziua  Cinci- 
zecimii,  zice:  « Bărbaţi  Israilteni,  ascultaţi  cuvintele 
acestea;  Pe  Isus  Nazarineanul  —  bărbat  adeverit 
între  voi  de  Dumnezeu,  prin  puteri,  prin  minuni 
şi  prin  semne  pe  care,  în  mijlocul  vostru,  Dum¬ 
nezeu  printr’ânsul  le-a  făcut  ( după  cum  înşivă  ştiţi) 
—  pe  acesta...  voi  l-aţi  luat  şi  pironindu-l,  prin  mâi¬ 
nile  celor  fără  de  lege,  l-aţi  omorât...  Pe  acest  Isus 
Dumnezeu  l-a  înviat,  pentru  care  noi  toţi  suntem 
martori 

Sf.  Pavel  —  Apostolul  neamurilor  este  tot  atât 
de  categoric,  când  scrie  Corintenilor:  « Dacă  Hri- 
stos  n’a  înviat,  deşartă  este  atunci  predica  noastră, 
deşartă  este  şi  credinţa  noastră.  Ba  încă  ne  dovedim 
şi  martori  mincinoşi,  faţă  de  Dumnezeu...  Căci  daca 
morţii  nu  înviază,  nici  Hristos  n’a  înviat.  Iar  dacă 
Hristos  n’a  înviat,  zadarnică  este  credinţa  voastră. 
Sunteţi  şi  acum  în  păcatele  voastre,  şi  atunci  pier¬ 
duţi  sunt  şi  cei  ce  au  adormit  întru  Hristos.  Iar 
dacă  nădejdea  noastră  în  Hristos  este  numai  pentru 
viaţa  aceasta,  suntem  mai  de  plâns  decât  toţi  oa¬ 
menii.  Acum  însă  Hristos  a  înviat  din  morţi,’  fiind 
pârga  învierii  celor  adormiţi ». 

Credinţa  în  învierea  Mântuitorului  este  nădejdea 
şi  mângăerea  noastră.  Ea  ne  oferă  bucuria  de  a 
trăi  şi  dă  sens  şi  măreţie  vieţii  noastre.  Fără  de 
înviere  nu  suntem  decât  nişte  fiinţe  minuscule  cari 

se  sbat  în  aspiraţii  vagi  şi  mincinoase  prin  pulberea 
pământului.  Fără  înviere  este  zadarnică  viaţa,  este 
zadarnică  filozofia,  ştiinţa,  arta  şi  toată  cultura  ome¬ 
nirii  Sunt  zadarnice  dorurile  spre  mai  bine,  sunt 
zadarnice  năzuinţele  spre  fericire  şi  simt  zadarnice 
idealurile.  E  zadarnică  munca,  e  zadarnică  cuge¬ 
tarea,  e  zadarnic  spiritul  de  jertfă,  —  totul  este  za¬ 
darnic.  Pentru  înviere  ne  jertfim  instinctele  şi  ducem 
greul  unei  vieţi,  pe  care  o  vrem  mai  bună  şi  mai 
frumoasă  şi  tot  pentru  înviere  trăim  şi  murim,  pen- 
trucă  avem  certitudinea,  că  numai  prin  înviere  viaţa 
îşi  deschide  înaintea  noastră  porţile  sale  tainice. 

învierea  Mântuitorului  din  morţi  este  Alfa  şi 
Omega  în  credinţa  şi  în  teologia  noastră.  Nu  putem 
concepe  creştin  şi  creştinism,  nu  putem  concepe  teo¬ 
logie  creştină,  nu  putem  concepe  preot  şi  preoţie  — 
fără  învierea  lui  Isus  Hristos  şi  fără  fericita  cre¬ 
dinţă  în  învierea  aceasta...  învierea  Domnului  a 
biruit  spaimele  morţii,  a  dejucat  pe  Diavolul,  ne-a 
deschis  fântânile  mântuirii.  învierea  Domnului  re¬ 
confirmă  pe  Moisi  şi  garantează  întreaga  Sfânta 
Scriptură.  învierea  lui  Isus  Hristos  din  morţi  ga¬ 
rantează  preţul  sângelui  vărsat  pe  cruce  pentru  noi, 
dă  puteri  miraculoase  apoi  Sfântului  Botez,  pecet- 
lueşte  minunea  Sfintei  Euharistii  şi  toată  sfinţenia 
şi  eficacitatea  celorlalte  Taine.  învierea  lui  Isus 
Hristos  din  morţi  este  minunea  care  ne  demon¬ 
strează  minunea  a  doua:  Pogorârea  Duhului  Sfânt 
şi  petrecerea  lui  cu  noi  până  la  sfârşitul  veacului, 
învierea  lui  Isus  Hristos  din  morţi  justifică  infaili¬ 
bilitatea  sinoadelor  ecumenice  şi  ne  încredinţează 
fără  de  moarte,  că  viaţa  aceasta  nu  poate  să  fie 
mai  bine  petrecută  decât  în  miliţiile  Crucii  şi  că 
plata  noastră  multă,  va  fi  în  ceruri"  [G.  Galactionj. 

Pentru  creştini,  învierea  Mântuitorului  este  cer¬ 
titudinea  învierii  viitoare  şi  culmea  bucuriei  terestre. 
Cine  poate  tălmăci  în  cuvinte  primăvara,  bucuria  şi 
lumina  învierii?  Primăvara  care  întinereşte  faţa 
pământului;  bucuria,  care  desfătează  sufletul;  lumina, 
care  face  ca  vestea  cea  minunată  a  învierii,  să  stră- 

lucească  peste  toată  lumea.  Toate  se  apropie  şi 
toate  colaborează  —  „cerul  şi  pământul"  —  pen- 
truca  din  notele  senine  aflate  în  câmpul  vieţii,  să 
armonizeze,  să  desăvârşească  şi  înalţe  slăvitul  Psalm 
al  învierii  şi  al  Vieţii. 

învierea  a  fost  biruinţa  definitivă  a  lui  Hristos 
pe  pământ,  împlinirea  şi  încoronarea  chemării  sale 
de  Mântuitor  al  lumii.  învierea  Domnului,  în  ciclul 
sărbătorilor  de  peste  an,  are  o  înălţime  neajunsă, 
de  pe  culmea  căreia  se  vesteşte  peste  veacuri  în 
vecinicie,  solia  încoronării  operii  de  mântuire  a  nea¬ 
mului  omenesc,  înfăptuită  de  Domnul,  Dumnezeul  şi 
Mântuitorul  nostru  Isus  Hristos. 

Pentru  noi  preoţii  lui  Hristos  cel  răstignit  şi  în¬ 
viat,  praznicul  învierii  este  o  strigare  îngerească, 
ce  ne  chiamă  să  ne  trezim  conştiinţele  adormite, 
să  fim  din  nou  misionarii  neamului  omenesc  şi  să 
ne  împlinim  cu  zel  şi  devotament  chemarea  sfântă 
de  apostoli  ai  Mântuirii  şi  evanghelişti  ai  învierii. 
Cu  acest  prilej  sărbătoresc,  glasul  conştiinţei  strigă 
din  noi  mai  tare  ca  oricând  şi  ne  porunceşte,  ca  să 
ridicăm  cu  mai  multă  vitejie  steagul  mântuirii;  să 
slăvim  pe  Domnul  în  imnuri  sfinte  şi  în  cântece  de 
bucurie  şi  mai  pe  sus  de  toate  sa  vestim  între  oa¬ 
meni  minunea  învierii  şi  să  o  predicăm  din  toate 
colţurile  pământului,  pentruca  şi  ceice  dorm  să  se 
trezească  la  strigătul  nostru  de  bunăvestire: 

« Hristos  a  înviat!»... 


Preot  ILARION  V,  FELEA. 


DIN  TRATATIVELE  DE  UNIRE 

INTRE  BISERICA  ORTODOXĂ  ŞI  CATOLICĂ  PE  TIM¬ 
PUL  ÎMPĂRĂŢIEI  LATINE  DIN  CONSTANTINOPOL. 

Acum  câţiva  ani.  August  Heisenberg,  profesorul 
de  bizantinologie  dela  Universitatea  din  Miinchen,  a 
publicat  încă  o  scriere  de  cuprins  mai  mic  a  mitro¬ 
politului  din  Efes  la  începutul  sec.  XIII,  Nicolae  Me- 
sarites.1  Scrierea  este  un  necrolog  pentru  Ioan 
Mesarites,  fratele  lui  Nicolae  şi  se  află  păstrată 
în  întregime  numai  în  cod.  Ambr.  gr.  F.  96  sup. 
ff.  156r — 181r.  Ea  este  importantă,  pentrucă  des¬ 
crie  pe  larg  două  şedinţe  ţinute  de  trimisul  papei, 
cardinalul  Benedict  şi  patriarhul  latin  Toma  Moso- 
rini,  cu  monahii  din  Constantin  op  ol  în  29  Septemvrie 
şi  2  Octomvrie  1206  pentru  unirea  Bisericii  ortodoxe 
cu  cea  catolică.  Purtătorul  de  cuvânt  la  ambele 
şedinţe  pentru  partea  ortodoxă  a  fost  monahul  Ioan 
Mesarites,  profesor  pentru  exegeza  psalmilor  la 
curtea  împărătească;  de  aceea  fratele  lui,  Nicolae  în 
cununa  de  laude  a  necrologului  introduce  şi  decursul 
acelor  şedinţe.  Descrierea  este  preţioasă,  dat  fiind  că 
nu  există  altele  atât  de  detailate.  Nicolae  de  Otranto 
tălmaciul  acelor  şedinţe,  aminteşte  doar  în  treacăt 
în  trei  scrieri  ale  sale,  de  cuprins  dogmatic,  despre 
aceste  tratative.  W.  Nor  den, 2  nefiind  cunoscută  încă 
pe  atunci  scrierea  aceasta  a  Iui  Nicolae  Mesarites, 
a  luat  ca  bază  pentru  descrierea  tratativelor  de 
unire  din  1206  scrierile  lui  Nicolae  de  Otranto,  corn- 

1  Nene  Quellen  zur  Geschichte  des  lateinischen  Kaisertums  and  der 
Kirchenunion,  I  Der  Epitaphios  der  Niko]ao$  Mesarites  auf  seiner  Bruder 
Iohannes,  Miinchen  lb23. 

*  Das  Papst’nm  ur.ti  Byzanz,  Berlin  1903,  pag.  383  urci. 

puse  cu  vre-o  10  ani  în  urma  acelor  tratative  şi  al 
căror  scop  nu  este  raportarea  despre  cursul  şedin¬ 
ţelor,  ci  combaterea  dogmelor  catolice  despre  pur- 
cederea  Duhului  Sfânt  şi  dela  Fiul,  despre  pânea 
nedospită,  postul  Sâmbetei  şi  necăsătorirea  preoţilor, 
cari  formează  piedeca  unirii  celor  două  Biserici 
Importanţa  necrologului  scris  de  Nicolae  Mesarites 
mai  stă  şi  în  faptul,  că  din  el  aflăm  pentru  prima- 
dată  că  tratativele  pentru  unire  n  au  început  abia  în 
1206,  ci  încă  în  1204,  în  Decemvrie.  înainte  de  cele 
două  şedinţe  descrise  în  necrolog  s’a  ţinut  încă  una 
în30  August  1206,  la  care  purtătorul  de  cuvânt  al 
Grecilor  a  fost  Nicolae  Mesarites,  motiv  pentru  care 
autorul  necrologului  din  oarecare  delicateţă  trece 
peste  ea  fără  s’o  descrie. 

In  introducerea  sa  la  textul  necrologului  pe  care 
îl  publică,  Heisenberg  declară,  că  nu  intră  în  tra¬ 
tarea  discuţiunilor  teologice  purtate  la  acele  două 
şedinţe.  Iată  de  ce  ne-am  gândit  să  ne  formăm  din 
aceste  discuţiuni  obiectul  rândurilor  ce  urmează. 

Partea  necrologului,  care  descrie  cursul  primei 
şedinţe  (din  29  Sept.  1206],  se  cuprinde  încă  în  cod. 
Mosq.  synod  gr.  393  [214]  s.  XVI  de  unde  a  fost 
edată  introducerea  de  Arsenij  şi  în  cod.  Aihous 
Iber.  382  s.  XVI  ff.  720r — 721r.  Textul  complect  cu¬ 
prins  în  cod.  Ambros.  F.  96  sup.  ff.  15Sr — 181r  este, 
după  editor,  o  transcriere  imediată  de  pe  autograf. 

După  o  lungă  şi  foarte  înflorită  descriere  a 
originii,  vieţii  şi  erudiţiei  fratelui  său,  autorul  necro¬ 
logului  ajunge,  în  cap.  32,  după  împărţirea  dată  tex¬ 
tului  de  editor,  la  descrierea  primelor  tratative  de 
unire,  ţinute  la  sfârşitul  anului  1204.  Şefii  ierarhiei 
apusene  chemară  pe  locuitorii  Bizanţului,  preoţi, 
monahi  şi  mireni  să  se  adune  în  biserica  sf.  Sofii, 
ceeace  se  şi  întâmplă.  Nicolae  Mesarites  bănui 
motivul  convocării  şi-l  împărtăşi  fratelui  său. 
Acesta  se  pregăti  cu  toate  armele  din  sf.  Scriptură, 
sf.  Sinoade,  sf.  Părinţi  ca  să  fie  gata  la  orice  răspuns. 

In  biserica  înghesuită  de  lume  de  toate  nea¬ 
murile,  de  episcopi  ai  ambelor  biserici,  cardinalul 

Petru  Capuano  —  patriarhul  Petru  Morosini  nu  so¬ 
sise  încă  în  Constantinopol,  —  avertiză  într’o  alocuţie 
pasionată,  ca  toată  firea  lui,  pe  Greci,  să  se  supună 
urmaşului  lui  Petru,  căruia  i  s’a  dat  puterea  su¬ 
premă  de  Hristos. 

Tălmaciul  traduse  cuvintele.  Urmară  câteva  clipe 
de  tăcere.  Cardinalul  aştepta  să  fie  contrazis.  Careva 
dintre  Greci  şopti  cătră  vecinul  său:  „Cardinalul  plă- 
nueşte  lucruri  primejdioase1'.  Dar  nici  unul  nu  avea 
curajul  să  răspundă.  Atunci,  într’o  tăcere  adâncă, 
Ioan  Mesarites  începu:  „Bărbaţi  ai  Romei  şi  câţi  sun¬ 
teţi  astăzi  adunaţi  aici!  Spune-ţi-vă  gândul  inimii 
voastre  clar  şi  precizaţi  sensul  cuvintelor.  Aţi  cerut 
Bizantinilor  să  se  supună  papei.  Insă  în  cuvântul 
supunere  se  disting  două  înţelesuri,  unul  de  su¬ 
punere  spirituală  şi  altul  de  supunere  civilă...  După 
omul  din  afară  avem  de  stăpân  pe  împăratul,  iar 
cu  sufletul  şi  cu  partea  ascunsă  a  noastră  ne 
supunem  patriarhului  nostru  Ioan.  Spuneţi  dar 
precis,  în  ce  sens  cereţi  să  ne  supunem  papei?" 
Tălmaciul  refuză  această  precizare  şi  repetă  mereu 
porunca  de  supunere  papei.  Ioan  Mesarites  ceru 
din  nou  acelaş  lucru.  Tălmaciul,  verde  de  mănie, 
izbi  cu  pumnul  în  braţul  scaunului  pe  care  şedea, 
ameninţând,  în  corul  aprobator  al  Latinilor,  pe  Me¬ 
sarites.  Acesta  fără  să  se  teamă  de  ameninţări 
replică:  „Blăstămul  cuvintelor  tale  să  cadă  asupra 
capului  tău,  sofist  al  adevărului!" 

încercarea  latinilor  n’avu  nici  un  succes.  Ati¬ 
tudinea  brutală  a  cardinalului  Petru  Capuano,  in¬ 
spirată  de  amintirea  proaspătă  a  cuceririi  Constan- 
tinopolului,  nu  putea  decât  să  învenineze  şi  mai 
mult  ura  Grecilor  împotriva  barbarilor  cuceritori. 

Ioan  Mesarites  continuă  tot  timpul  să  întă¬ 
rească  pe  cei  gata  să  fie  seduşi  de  propaganda  şi 
ispititoare  şi  ameninţătoare  a  latinilor. 

După  doi  ani  tratativele  de  unire  fură  reluate 
de  Latini  pe  cale  mai  conciliantă.  In  29  Septemvrie 
1206,  într’o  Sâmbătă,  cardinalul  Benedict  şi  patriarhul 
latin  din  Constantinopol,  Toma  Morosini,  chemară 

pe  monahii  din  jurul  Constantinopului  la  o  conve¬ 
nire.  După  ce  Cardinalul  ţinu  o  lungă  cuvântare 
termină:  „Cum  îndrăzniţi  voi  Grecii  să  nu  vă  su¬ 
puneţi  patriarhului  trimis  de  papa,  să  nu-1  recu¬ 
noaşteţi  de  patriarh  şi  să  nu-1  pomeniţi  în  dipticele 
voastre?  Doar  papa  este  capul  tuturor  Bisericilor 
şi-a  primit  puterea  să  facă  tot  ce  voeşte  în  toate 
Bisericele.  Să  ştiţi  că  de  nu  veţi  face  ce  v  am  cerut, 
veţi  avea  să  suportaţi  nu  puţine  din  partea  mâniei 
noastre  ca  nişte  nesupuşi  şi  nesubordonaţi  ce  sun¬ 
teţi  stăpânirilor  mai  înalte,  după  cuvântul  Aposto¬ 
lului  Pavel“. 

Monahii  răspunseră:  „Noi,  Prea  Venerate,  nu 
suntem  nici  nesupuşi,  nici  nu  ne  împotrivim  pre de¬ 
niilor  apostoleşti  şi  soborniceşti,  dacă  nu  pomenim 
până  acum  pe  patriarhul  trimis  de  Papa  în  sfintele 
noastre  diptice.  Căci  noi  am  avut  patriarh  şi  pe 
acela  l-am  pomenit  cât  timp  se  număra  între  vii, 
iar  pe  altul  nu  l-am  pomenit  Murind  acela  de  pu¬ 
ţină  vreme  şi  neavând  până  acum  alt  patriarh,  noi 
n’am  pomenit  şi  nici  nu  putem  să  pomenim  pe 
vre-un  altul". 

Cardinalul  răspunse,  că  odată  ce-a  murit  patri¬ 
arhul  vechiu  sunt  datori  să-l  pomenească  pe  cel  nou 
trimis  de  papa,  căci  acesta  este  adevăratul  lor  pa¬ 
triarh,  papa  având  drept  să  hirotonească  în  orice 
Biserică  pe  cine  voeşte. 

Monahii  replicară,  că  ei  nu  pot  pomeni  decât 
pe  patriarhul,  care  se  va  alege  după  obiceiul  Bise- 
ricei  ortodoxe,  adăugând:  „Dacă-i  adevărat  că 
Scaunul  Romei  are  după  canoane  puterea  să  hiro¬ 
tonească  patriarh  la  noi,  arată-ne  şi  noi  vom  tăcea,, 
primind". 

Cardinalul,  strâns  cu  uşa,  căută  ieşire  printr’o 
argumentare  indirectă,  sofistică  şi  începu  în  formă 
interogativă,  pe  de-o  parte  ca  să  câştige  timp,  pe 
de  alta  ca  să  aducă  pe  monahi  în  contrazicere  cu 
ceeace  recunosc:  „Nu  este  Roma  Scaunul  lui  Petru, 
cel  dintâi  dintre  Apostoli  ?“  Monahii  tăiară  dela  în¬ 
ceput  baza  argumentării  plănuite  de  cardinal:  „Nu,. 

Prea  Venerate!  Cei  doisprezece  apostoli  au  fost 
trimişi  de  mântuitorul  Hristos  ca  învăţători  a  toată 
lumea,  în  tot  pământul;  de  aceea  ei  nici  nau  avut 
Scaune  proprii.  Căci  cum  ar  fi  putut  cel  care  con¬ 
duce  într’un  loc  să  propovăduiască  mântuirea  în  tot 
pământul  ?  De  aceea  fiecare  zidea  pe  învăţătura  ce¬ 
luilalt  şi  învăţa  pe  ucenicii  celuilalt  fără  a  se  deo¬ 
sebi  unul  de  altul!1' 

Cardinalul  căută  să  răstoarne  acest  punct  de 
vedere  cu  exemplul  lui  Iacob,  „unul  din  cei  doispre¬ 
zece",  care  a  fost  episcopul  Ierusalimului,  cu  al  lui 
Petru  „şi  alţii". 

Răspunsul  monahilor  e  gata:  „Te  rătăceşte. 
Prea  Venerate,  omonimia;  Iacob  episcopul  Ierusa¬ 
limului  nu  este  imul  din  cei  doisprezece".  Cardinalul 
se  întemeiază  pe  citatul  dela  Pavel  „pe  altul  dintre 
Apostoli  n’am  văzut  decât  pe  Iacob,  fratele  Dom¬ 
nului".  Monahii  replică:  „era  Iacob  Apostol,  dar  nu 
din  cei  doisprezece,  ci  din  cei  şeaptezeci". 

Chestiunea  aceasta  provocă  o  agitaţie  enormă. 
Latinii  afirmau  că  Iacob  a  fost  dintre  cei  doispre¬ 
zece,  monahii  contestau.  In  sfârşit  Latinii  aduseră  o 
evanghelie  a  lor  şi  citiră  pericopa :  „iar  numele 
celor  doisprezece  Apostoli  sunt  acestea".  Când 
ajunseră  la  cuvintele  „Iacob  fiul  lui  Alfeu"  ridicară 
toţi  vocile  pretinzând  că  au  biruit  pe  monahi.  Aceştia 
răspunseră  că  altul  este  Iacob  al  lui  Alfeu  şi  altul 
fratele  Domnului  şi  se  bazară  pentru  aceasta  pe 
Sf.  Scriptură  şi  Sf.  Tradiţiune,  aducând  pe  Latini  la  tă¬ 
cere.  Arătară  apoi  că  nu  Petru  este  primul  episcop  al 
Romei,  ci  Linus,  unul  dintre  cei  şeaptezeci,  iar  Petru 
nu  s’a  dus  la  Roma  să  se  facă  episcop,  ci  urmărind 
pe  Simon  Magul,  şi  a  murit  în  Roma  sub  Neron. 

Legenda  cu  Simon  Magul  şi  războirea  con¬ 
tinuă  a  lui  Petru  cu  el  era  încă  ţinută  drept  adevăr. 
Abia  peste  două  veacuri  avea  să  fie  arătată  ceeace 
este:  o  legendă  născută  dintr’o  neînţelegere  a  lui 
Iustin  Martirul,  Calea  aceasta  o  văzu  cardinalul  în¬ 
fundată.  De  aceea  plănui  alta:  „Aşadar  voi  spuneţi 
că  Roma  nu  este  capul  tuturor  Bisericilor?" 

Monahii:  „Cine  spune  aceasta,  Prea  Venerate? 
Ea  este  cap,  dar  al  tuturor  Bisericilor  subordonate 
ei,  cum  este  Alexandria  peste  cele  de  sub  ea  etc.“ 
Ea  este  şi  prima,  dar  nu  pentrucă  este  cea  mai 
veche,  ci  pentrucă  a  fost  capitala  împărăţiei,  aşa 
precum  şi  Scaunul  Constantinopoliian  a  întrecut  pe 
cel  Alexandrin,  devenind  capitală.1'  Cardinalul  se 
mulţumea  de-acum  cu  întrebări  scurte:  „N’a  primit 
Roma  putere  să  judece  pe  toţi  episcopii  şi  arhiereii?" 

Monahii  expuseră  dreptul  de  judecată  în  Bise¬ 
rică,  pe  baza  canoanelor  şi  a  uzului  de  până  atunci  al 
ei.  Preoţii  se  judecă  de  episcopul  propriu,  episcopii 
de  mitropoliţi,  mitropoliţii  de  sinod  şi  de  patriarhul 
lor,  patriarhul  de  sinodul  propriu  dacă  voeşte,  dacă 
nu,  poate  apela  la  papa,  când  acesta  este  de  aceeaş 
credinţă ,  cum  a  făcut  Atanasie  cel  mare  şi  alţii 
Iar  drept  de-a  institui  episcopi  şi  patriarhi  în  ţinu¬ 
turile  ce  nu-i  aparţin,  nare  papa. 

Cardinalul  ceru  să-i  dovedească  aceste  două 
lucruri.  Monahii  prezentară  can.  34,  35  apost.,  6 
dela  I  sinod  ecum.,  28  dela  IV  sinod  ecum.,  36  dela 
VI  sinod  ecum.  „Nouă  nu  ne  este  greu  să  vă  do¬ 
vedim  acestea,  adaugară  monahii,  dar  vouă  vă  este 
foarte  greu  să  le  admiteţi,  căci  navem  împărat  de 
aceeaş  credinţă  cu  noi,  ca  să  se  primească  cele  do¬ 
vedite  de  noi  prin  canoane,  cum  se  făcea  în  sinoa¬ 
dele  ecumenice". 

în  acest  moment  unul  dintre  Latini  se  legă  de 
expresia:  „navem  împărat  de  aceeaş  credinţă  cu 
noi“  şi  omise  ultima  parte  a  expresiei,  susţinând  că 
monahii  au  afirmat  că  n’au  împărat,  adică  nu  vor 
să  se  supună  stăpânirii  latine.  Chestiunea  provocă 
o  nouă  agitaţie,  care  se  potoli  numai  cu  multă  greu¬ 
tate.  Cardinalul,  văzând  că  nu  ajunge  la  nici  un  re¬ 
zultat  cu  discuţia,  porni  o  ploaie  de  injurii  la  adresa 
patriarhilor,  arhiereilor,  împăraţilor  şi-a  întregului 
popor  ortodox,  numindu-i  nesupuşi,  farisei,  bârfitori 
ai  Latinilor,  eretici  ş.  m.  d. 

La  acestea  monahii  obiectară,  că  nu  se  cuvine 
a  învinovăţi  căpeteniile  poporului  ortodox,  dacă  unii 

indivizi  din  popor  au  păcatele  amintite.  „Pentrucă 
nici  noi.  Prea  Venerate,  nu  învinovăţim  pe  episcopii 
voştri,  când  vedem  unele  barbarii  săvârşite  de  po¬ 
poarele  voastre  inculte.  Iată  că  sfintele  noastre 
icoane  sufer  din  partea  poporului  vostru  toate  ne¬ 
cinstirile.  Oare  e  drept  s’o  atribuim  aceasta  vouă, 
învăţătorilor  lor?  Doamne  fereşte !“ 

Durerea  Grecilor,  la  vederea  ne  mai  închipuitei 
impietăţi  a  Latinilor  cuceritori  faţă  de  locaşurile 
sfinte  din  Bizanţ  ia  accente  usturătoare,  când  mu¬ 
stră  pe  şefii  spirituali  şi  pe  autorii  morali  ai  acelei 
destrăbălări. 

Cardinalul  simte  ascuţişul  reproşului  şi  se  înă¬ 
buşe.  Vrea  să  iasă  mai  repede  la  aer  din  mijlocul 
acestor  Greci,  cari  au  câştigat  pe  toată  linia  duelul 
discuţiilor.  „Lăsaţi  vorba  multă  şi  spuneţi  scurt,  pri¬ 
miţi  sau  nu  de  patriarh  pe  cel  trimis  de  papa?11 
întrebarea  e  de  prisos  şi  se  pune  numai  pentru  sal¬ 
varea  unor  aparenţe  de  retragere  autoritară.  Mo¬ 
nahii  răspund  nu,  cardinalul  le  dă  timp  de  cugetare 
până  la  altă  convocare;  apolisul:  să  şteargă  amin¬ 
tirile  neplăcute  din  cursul  şedinţii! 

A  doua  şedinţă  se  ţinu  în  2  Octomvrie,  Marţia, 
a  4-a  zi  dela  prima  convenire.  Obiectul  imediat  al 
discuţiei  îl  formă  tot  recunoaşterea  patriarhului  latin 
din  partea  monahilor.  Cardinalul  ţinu  din  nou  o 
cuvântare  lungă  şi  le  puse  la  sfârşit  monahilor 
iarăş  întrebarea  de  recunosc  pe  alesul  papei  de 
patriarh  al  lor.  Evident,  răspunsul  fu  acelaş:  nu 
putem  primi  un  patriarh,  care  nu  este  ales  după 
sfintele  canoane  şi  obiceiuri  dela  noi,  pentrucă  altfel 
„ajungem  în  pericol  să  ne  depărtăm  de  Dumnezeu 
şi  să  fim  sub  anatema".  Cardinalul  spuse  că-i  trimis 
de  papa  să  instaleze  pe  patriarhul  despre  care  e 
vorba,  ca  pe  unul  ce  este  hirotonit  canonic  de  acela. 
Monahii  cerură  să  le  dovedească  afirmarea  că  e 
hirotonit  după  canoanele  şi  obiceiurile  dela  Con- 
stantinopol. 

Cardinalul  întrebă,  dimpotrivă,  cum  pot  dovedi 
ei  că  papa  nu  săvârşeşte  canonic  ceeace  săvâr- 

şeşte.  „Chiar  din  canoane “  fu  răspunsul  şi  cetiră 
în  extenso  canoanele  cetite  în  şedinţa  anterioară 
numai  în  rezumat.  Cardinalul  nu  putu  răspunde  alt¬ 
ceva,  decât  că  nu  ştie  de  canoane.  „Dar  atunci  ce 
putem  face.  Prea  Venerate,  dacă  nu  ţineţi  canoa¬ 
nele  ?“  se  auzi  răspunsul.  Cardinalul  privi  răs¬ 
punsul,  drept  ceeace  era:  o  îndoială  despre  corecti¬ 
tudinea  actelor  săvârşite  de  Papa  şi  aduse  mai 
multe  exemple  că  toate  ereziile  s’au  ivit  în  Con- 
stantinopol  pe  când  în  Roma  nici  una.  Se  ajunse 
astfel  şi  la  cazul  lui  Onorie,  despre  care  cardinalul 
afirmă  că  nu  se  găseşte  scris  în  „cărţile11  Latinilor, 
ci  numai  „pe  pielea  de  vită11  [codirii  bizantini  de 
pergament]. 

Cardinalul  puse  din  nou  întrebarea  monahilor,  de 
vreau  sau  nu  să  recunoască  pe  MorozinL  Aceştia 
răspunseră  că  chiar  dacă  papa  ar  fi  de  aceeaş 
credinţă  cu  ei,  tot  nu  ar  putea  recunoaşte  pe  pa¬ 
triarhul  trimis  de  el,  întrucât  un  patriarh  nu  se 
poate  amesteca  în  sfera  de  jurisdicţie  a  altui  pa¬ 
triarhat.  Poporul  întreg  ce  era  adunat  aprobă  spu¬ 
sele  monahului.  Cardinalul  ieşi  puţin  afară  cu  pa¬ 
triarhul,  se  întoarse  iarăşi  şi  lăsă  pe  patriarh  să  di- 
mită  adunarea  cu  regretul  că  nu  vrea  să-l  recu¬ 
noască  şi  cu  o  frază  echivocă,  în  care  s’ar  putea 
citi  şi  ameninţarea  şi  făgăduirea  unei  lăsări  în  pace. 

Astfel  au  decurs  cele  două  şedinţe,  fără  să  se 
ajungă  la  vre-un  rezultat  Ceeace  aveau  în  vedere 
catolicii  era  recunoaşterea  primatului  jurisdicţional 
al  Papei;  celelalte  diferenţe  dogmatice  nici  nu  sau 
atins.  Era  poate  aceasta  o  tactică  de-a  lui  Inocenţie 
III,  ca  să  câştige  mai  uşor  pe  Greci,  dar  era  poate 
şi  expresia  unei  mentalităţi  permanente  la  catolici: 
cea  mai  scumpă  învăţătură  dintre  cele  cari  îi  deo¬ 
sebesc  de  noi,  le  este  primatul  papal,  care  im¬ 
plică  în  sine,  ad  libitum,  orice  inovaţie. 

Dr.  D.  STĂNILOAE. 


FUGA  DE  MUNCÂ. 


Când  te  gândeşti  la  vremea  pe  care  o  pierd 
oamenii  fără  ocupaţii,  fără  să  producă  nimic;  când 
îţi  dai  samă  de  timpul  ce-1  cheltuesc  unele  femei, 
pentruca  să  se  gătească,  sau  să-şi  facă  unghiile; 
când  vezi  râvna  aprinsă  a  tineretului  cu  şi  fără  carte, 
pentru  a  ocupa  funcţii  care-i  scutesc  de  munca  cu 
palmele,  te  gândeşti  imediat  la  dumnezeescul  Pavel 
care  scria  Corintenilor  «şi  ostenim  lucrând  cu  mâinile 
noastre »  [I  4,  12].  Cum  ar  înfiera  apostolul  trândăvia 
vremurilor  noastre,  când  şi  prietenul  nostru,  abatele 
Zavoral,  a  putut  să  ne  spue:  « munciţi  puţin». 

La  oraşe,  cinematografele,  petrecerile,  hoinăreala 
şi  sportul  consumă  vremea  tineretului.  Sporturile, 
despre  care  comisiile  de  recrutare  militare  în  Jugo- 
slavia  au  raportat  că  n’au  de  unde  alege  elevi  pentru 
şcolile  militare,  fiindcă  în  majoritate  sunt  compromişi 
fizic  prin  sport. 

Şi  ca  dovadă  că  şi  la  noi  alte  ocupaţii  decât 
munca  pe  tărâmul  şcolar  fură  vremea  şcolii,  stă  faptul, 
că  din  8040  înscrişi  pentru  bacalaureat  au  reuşit 
numai  3910. 

Omul  de  muncă,  nu  fură  din  zi  ca  să  facă 
noapte,  ci  fură  din  noapte  ca  să  facă  zi.  Despre 
Fotie  — •  patriarhul  Constantinop olului  —  se  spunea, 
că  petrecea  nopţile  în  lectură,  încât  ajunsese  cel 
mai  savant  om  din  imperiu.  Cu  orizonturile  sale 
largi,  el  a  putut  lumina  toate  problemele  arzătoare 
ale  zilei,  fie  că  priveau  imperiul,  fie  că  priveau  Bise¬ 
rica,  peste  care  Providenţa  l-a  ridicat  cârmuitor. 
In  chipul  acesta  el  urma  îndemnul  înţeleptului 

Solomon:  « Mergi ,  la  furnică  leneşule,  şi  vezi  căile 
ei  şi  fii  înţelept! »  [Proverbe  6,  6].  Când  o  furnica, 
găseşte  o  lirană  bună,  ea  îşi  ia  cât  îi  trebue,  apoi 
îşi  umple  guşa,  fie  pentru  a  hrăni  larvele,  fie  pentru 
a  da  adultelor,  care  n’au  găsit  hrană.  De  câte  ori, 
o  furnică  nu  rostogoleşte  spre  muşuroi  o  greutate 
de  şaseori  inai  mare  ca  greutatea  trupului  său,  în 
scopul  de  a  ajuta  pe  semenele  sale,  ce  n’au  găsit 
hrană.  Cât  de  inferiori  sunt  oamenii  cu  capacitatea 
lor  de  muncă  şi  cu  nemăsurata  lor  iubire  de  sine! 
De  aceea  strigătul  predicatorilor  mari  este  un  îndemn 
la  muncă  folositoare  şi  altora: 

« Munciţi  pentru  cei  daţi  uitării  —  zice  marele 
predicator  Charles  Wagner  —  Faceţi  să  fiţi  înţeleşi 
de  cei  sărmani;  astfel  veţi  găsi  iarăşi  izvoarele  de 
unde  a  purces  odinioară  Mântuitorul ,  care  a  dat 
cuvântărilor  Sale  drept  veşmânt  simplitatea ».  Munca 
aceasta  pe  tărâm  cultural  e  aşa  de  sfioasă  la  noi. 

Mila,  sub  forma  pomenii  la  ţară,  de  multeori 
cunoaşte  numai  rudele. 

La  oraşe  se  organizează  chetele  la  sărbători, 
sau  chetele  pentru  tuberculoşi,  sinistraţi  etc. 

Câtă  deosebire  între  ce  facem  noi  şi  ce  se  face 
la  Elberfeld  pe  Rin  [Germania]!  Acolo,  mila  este 
organizată.  Acolo,  fiecare  cetăţean  e  dator  să  asculte 
pe  primar  şi  să  ajute  patru  familii  sărace  din  strada 
sa,  vizitându-le  cel  puţin  odată  la  două  săptămâni. 
Iar  doamnele  au  obligaţia  a  ajuta  pe  bolnavi  [J. 
Fayat]. 

Câţi  bolnavi  trupeşte  şi  cu  cât  mai  mulţi  bolnavi 
sufleteşte  aşteaptă  sprijinul  nostru! 

Lucrul  mânilor  nu  este  o  necinste,  de  vreme 
ce  Pavel  a  spus:  «Voi  singuri  cunoaşteţi,  ca  aceste 
mâni  au  slujit  pentru  cele  trebuincioase  mie  şi  celor 
împreună  cu  mine.  In  toate  v’am  arătat,  că  oste- 
nindu-vă  astfel,  trebue  să  sprijiniţi  pe  cei  slabi  şi 
să  ţineţi  minte  cuvintele  Domnului,  că  mai  fericit 
este  a  da  decât  a  lua »  [Fapte  XX,  35]. 

Deci,  milostenia  foloseşte  mai  mult  celuice  dă, 
decât  celui  care  primeşte. 

Deci,  e  bine  să  faci  milostenie. 

Dar,  cum  să  faci  milostenie,  dacă  nu  ai  cu  ce  ? 
Şi  cum  să  ai  cu  ce  să  faci  milostenie,  dacă  fugi 
de  muncă? 

Vreai  să  fii  un  element  de  creaţie?  Nu  poţi  fi 
leneş. 

Vreai  să  fii  numai  element  de  consumaţie?  Te 
loveşti  de  condamnarea  apostolului  Pavel,  care 
spune:  « Cine  nu  munceşte,  nici  să  nu  mănânce»  [II 
Tesal.  3,  10]. 


Preot  A.  C.  COSMA 


VECHEA  DURERE  —  VECHEA 

RUŞINE 

Felul  în  care  guvernele  din  România  mare  au 
ţinut  să  se  comporte  faţă  de  diferitele  culte,  a  format, 
în  mai  multe  rânduri,  obiectul  celor  mai  înverşunate 
discuţii:  In  parlament,  în  presă,  pe  stradă.  Oficiali¬ 
tatea,  ca  şi  credincioşii  Bisericii  ortodoxe,  nu  odată 
au  avut  tristul  prilej  de  a  constata,  că  în  ţara  în¬ 
tregită  cu  atâtea  jertfe  —  şi  ele  n’au  fost  aduse  de 
papa  —  tot  catolicismul  e  religia  privilegiată,  tot 
papistăşismul  e  copilul  alintat,  câtă  vreme  Biserica 
dreptmăritoare  a  neamului  e  ţinută  în  aceeaş  stare 
de  inferioritate  umilitoare,  în  care  au  ţinut-o  Habs- 
burgii.  Şi  durerea  şi  indignarea  ce  te  cuprinde 
făcând  această  constatare  e  cu  atât  mai  mare,  cu 
cât  tratamentul  maşter  faţă  de  ortodoxia  jertfelnică 
vine  de  o  potrivă  dela  fiii  „buni“  şi  dela  fiii  vitregi 
ai  neamului. 

N  am  acuzat  şi  nu  acuzăm  numai  unele  guverne. 
Toate  sunt  vinovate  în  această  privinţă.  Dar  tot 
atât  de  adevărat  este,  că  actuala  cârmuire  a  pus 
vârf  la  toate.  Dovadă,  între  altele  bugetul  anului 
în  curs,  care  ţine  să-şi  bată  joc  integral  de  faimoasa 
prevedere  constituţională  cu  privire  la  „deopotrivă 
libertate  şi  protecţiune  a  cultelor"  din  România. 

I.  In  bugetul  amintit  aflăm  la  pag.  392  sumele 
date  pentru  episcopia  r.  catolică  din  Timişoara. 

Aci  aflăm,  că  pentru  centrul  episcopiei  s’a  luat 
în  buget  suma  de  2.228.728  Lei,  din  care  numai  cano¬ 
nicii,  8  la  număr,  primesc  frumoasa  sumă  de  Lei 
1.939.200;  plusul  îl  primesc  funcţionarii  consistorialL 

înainte  de  toate  se  naşte  întrebarea,  că  oare 
episcopia  catolică  din  Timişoara  are  lipsă  de  8 
canonici.  Pentrucă  această  episcopie  prin  noua  gra¬ 
niţă  sa  împărţit  în  3  părţi,  rămânând  o  parte  în 
Ungaria,  alta  în  Jugoslavia  şi  a  treia  în  România. 

Evident  nu! 

Totuşi  n’am  avea  nici  o  vorbă  de  spus,  dacă 
n’am  avea  date  sigure,  că  cei  opt  canonici  îşi  pri¬ 
mesc  salarul  dela  Stat  în  mod  ilegal  şi  că  statul 
român  este  scurtat. 

Cei  opt  canonici  luaţi  în  buget  au  avut  până  la 
expropriere  ca  beneficiu  canonical  3200  jugăre  pă¬ 
mânt  arabil,  de  cea  mai  bună  calitate,  lângă  comuna 
Şag,  în  Banat.  Acest  pământ  a  fost  în  întregime 
expropriat  şi  suntem  siguri,  că  s’a  dat  despăgu¬ 
bire  de  4.000.000  Lei.  Unde  sunt  rentele  de  expro¬ 
priere  primite  de  această  episcopie  şi  unde  sunt  pro¬ 
centele  şi  arenda  forţată  de  atâţia  ani,  pentrucă 
venitele  rentei,  fac  anual  cel  puţin  suma  de  200.000 
Lei,  având  să  se  folosească  exclusiv  pentru  salari¬ 
zarea  celor  8  canonici?  Căci  în  buget  aflăm  ca  « Venit 
local  de  scăzut »,  pentru  întregul  consistor,  suma 
minimă  de  45.992  Lei.  Mai  ştim,  că  capitlul  a  avut, 
tot  ca  avere  inalienabilă,  cu  destinaţia  de  a  forma  be¬ 
neficiul  canonicilor,  încă  un  bun,  de  câteva  mii 
jugăre  în  comuna  Rugi,  lângă  Caransebeş.  Unde  e 
venitul  acestui  bun  ? 

După  exproprierea  celor  3200  jugăre  dela  Şag, 
au  rămas  în  proprietatea  capitlului  toate  edificiile 
aflătoare  pe  acest  teren. 

Aceste  edificii  au  fost  vândute  Statului  român 
pentru  suma  de  2.500.000  Lei,  sumă  care  s’a  plătit 
Casei  capitlului  încă  în  anul  1924.  Aceşti  bani 
aduceau  cel  puţin  20  70  şi  cum  şi  această  sumă 
forma  averea  inalienabilă  a  capitlului,  iar  venitul 
avea  să  se  folosească  exclusiv  pentru  salarizarea 
canonicilor,  ne  întrebăm,  unde  e  suma  de  2.500.000 
Lei  şi  unde  e  venitul  de  6  ani  după  această  sumă, 
care  face  cel  puţin  1.500.000  Lei  şi  care  după 
normele  existente  avea  să  treacă  în  buget  la  ru- 

brica  «  Venitul  local  de  scăzut  ?•  După  calculul  nostni, 
Statul  român  ar  fi  păgubit  în  anii  din  urmă  cel  puţin 
cu  suma  de  3.000.000  Lei  numai  la  episcopia  Timi- 
şorii. 

Să  privim  altă  lăture  a  chestiei.  —  Se  ştie  că 
episcopii  catolici  au  avut  averi  imense  la  dispoziţie, 
din  cari  aveau  îndatorirea  să  susţină  diferitele  insti¬ 
tuţii  bisericeşti  şi  în  primul  rând  să  plătească  şi 
funcţionarii  dela  centru.  In  era  maghiară  nici  cano¬ 
nicii,  cu  excepţia  celor  dela  Lugoj  şi  Gherla,  nici  func¬ 
ţionarii  centrali  n’au  primit  nici  un  ban  din  bugetul 
statului;  azi  toţi,  fără  deosebire,  simt  înglobaţi  în 
bugetul  statului  român,  fără  să  se  ţină  seamă  de 
venitele  cele  mari,  ce  le  au  şi  azi  episcopii  catolici. 

Dar  să  examinăm  chestia  averilor  catolice.  Epi¬ 
scopul  catolic  din  Timişoara  a  avut  un  bun  la  Unip, 
care  a  fost  expropriat,  lăsându-se  episcopului  cota 
de  170  jugăre,  prescrisă  de  lege.  Ei  bine,  episco¬ 
pul  nu  sa  mulţumit  cu  pământul  dela  Unip,  ci  prin 
diferitele  intervenţii  i-a  succes  să-şi  primească  pă¬ 
mântul  la  Cianadul  mare,  unde  e  cel  mai  bun  pă¬ 
mânt  în  toată  România  mare  şi  unde  şi  azi  se  vinde 
un  jugăr  cu  frumoasa  sumă  de  60.000  Lei. 

Episcopul  rom.  catolic  din  Timişoara  are  rentele 
de  expropiere  după  pământul  dela  Unip,  are  170 
jugăre  pământ  la  Cianad,  apoi  venitul  enorm,  plătit 
în  dolari  după  prăvăliile  dela  reşedinţa  episcopească. 
Scaunul  episcopesc  e  vacant,  iar  administratorul 
apostolic  e  între  cei  opt  canonici,  cari  îşi  primesc 
salarul  din  bugetul  statului  Astfel  suntem  îndreptă¬ 
ţiţi  să  întrebăm,  ce  se  face  cu  venitul  episcopesc, 
pentrucă  din  buget  aflăm,  că  afară  de  canonici  se 
plătesc  din  bugetul  statului  român  289.528  Lei 
pentru  funcţionarii  dela  Consistor,  deşi  aceştia  aveau 
să  fie  plătiţi  din  venitul  episcopesc. 

H.  Episcopul  rom.  catolic  din  Oradea  a  avut  ca 
beneficiu  190.000  jugăre  pământ  arabil  şi  pădure. 
S’a  făcut  expropierea  şi  episcopia  a  primit  renta  în 
valoare  de  50.000.000  Lei,  care  aduce  un  venit 
curat  de  2.500.000  Lei.  Ce  se  face  cu  această  sumă. 

căci  şi  pentru  funcţionarii  consistoruiui  dela  această 
episcopie  s’a  prevăzut  suma  de  156.104  Lei  în 
bugetul  statului?  Şi  când  ne  gândim,  că  nici  la 
Oradea  nu  este  episcop  titular,  iar  administratorul 
apostolesc,  fiind  şi  canonic,  îşi  primeşte  retribuţiu- 
nile  şi  dela  capitlu. 

III.  Episcopul  catolic  din  Satu-mare  are  11.000 
jugăre  pământ  arabil,  rămas  pe  teritorul  Ungariei 
şi  cu  toate  acestea  Ministerul  Cultelor  a  prevăzut 
în  buget  suma  de  157.500  Lei  pentru  trei  func¬ 
ţionari  dela  Consistor. 

IV.  Tot  aşa  stăm  şi  cu  episcopia  dela  Alba - 
fulia.  Se  plătesc  din  bugetul  statului  8  canonici  cu 
frumoasa  sumă  de  1.881.600  Lei  şi  12  funcţionari 
centrali  cu  643.166  Lei.  Aşa  dară  dăm  pentru 
consistorul  catolic  din  Alba-Iulia  nu  mai  puţin,  de 
2.524.766  Lei.  Când  au  primit  aceşti  funcţionari  în 
era  maghiară  un  ban  dela  Statul  maghiar? 

V.  La  pag.  394 — 395  a  bugetului  aflăm,  că  pro¬ 
fesorii  dela  institutele  catolice  din  Alba-Iulia  şi  Ti¬ 
mişoara  primesc  dela  statul  român  2.747.700  Lei, 
fiind  « venitul  local  de  scăzut *  22.200  Lei.  Cerce¬ 
taţi  şi  veţi  afla,  că  şi  aceste  institute  teologice  şi-au 
avut  averile  lor  proprii,  şi  profesorii  nici  când  n’au 
fost  plătiji  din  bugetul  statului  maghiar,  care  a  ştiut 
să-şi  apere  mai  bine  interesele  sale  fată  de  apucă¬ 
turile  catolice. 

VI.  E  ridicol,  că  la  institutele  teologice  unite, 
[pag.  389]  aflăm  o  rubrică  „fond  pentru  plata  orelor 
suplimentare"  cu  100.000  Lei,  iar  la  institutele  cato¬ 
lice  [pag.  395]  aceeaşi  rubrică,  cu  30.000  Lei. 
Această  rubrică  nu  o  aflăm  la  nici  unul  dintre  in¬ 
stitutele  teologice  ortodoxe  din  Ardeal. 

VII.  Să  trecem  la  biserica  unită.  Să  ştie  că 
mitropolitul  dela  Blaj  a  avut  ca  beneficiu  un  bun 
de  câteva  mii  de  jugăre ;  având,  se  înţelege,  îndato¬ 
rirea,  ca  din  venite  să  susţină  cancelaria  mitropoli¬ 
tană  şi  alte  instituţii  bisericeşti.  Din  venitele  mitro¬ 
politului  nu  aflăm  nici  o  urmă  în  bugetul  statului  şi 

mitropolitul  unit  e  plătit  integral  din  bugetul  statului 
cu  suma  anuală  de  493.800  Lei ,  ca  şi  oricare  mi¬ 
tropolit  ortodox,  care  na  avut  nici  odată  alte  venite. 
Apoi  se  plătesc  la  Blaj  tot  din  bugetul  statului  10 
canonici  cu  suma  anuală  de  2.604.000  Lei  şi  alţi 
22  funcţionari  centrali  cu  643.166  Lei;  în  total  se 
plătesc  din  buget  pentru  centrul  mitropoliei  din  Blaj 
4.955.864  Lei,  scăzându-se  venitul  local  în  sumă  de 
8.940  Lei  pe  an. 

VIII.  Episcopul  unit  din  Oradea-mave  a  avut 
înainte  de  expropiere  140.000  jugăre  pământ  arabil 
şi  pădure.  S’a  expropiat  o  parte  şi  a  mai  rămas  şi 
episcopului  şi  putem  afirma  fără  a  fi  contrazişi,  că 
episcopul  unit  din  Oradea  are  şi  azi  un  venit  net 
de  cel  puţin  2.000.000  Lei ,  exclusiv  pentru  trebu¬ 
inţele  sale  personale.  Şi  cu  toate  acestea  la  pag. 
388  a  bugetului  aflăm,  că  acest  episcop  primeşte  anual 
dela  statul  român  ca  salar  suma  de  338.160  Lei 

Mai  plătim  din  bugetul  statului  pentru  6  cano¬ 
nici  ai  episcopiei  unite  din  Oradea  suma  de  1.613.530 
Lei  De  ce  plăteşte  statul  român  6  canonici,  când 
episcopia  unită  din  Oradea  are  cel  mult  150  de  pa¬ 
rohii?  Pentru  ceilalţi  funcţionari  ai  consistorului,  cari 
ar  avea  să  fie  plătiţi  din  venitul  episcopului,  se  plă¬ 
teşte  din  bugetul  statului  suma  de  741.937  Lei. 
In  total  s’a  prevăzut  în  bugetul  anului  1930  pentru 
centrul  episcopiei  unite  dela  Oradea  marea  suma  de 
2.693.617  Lei,  scăzându-se  venitul  local  de  3.623  Lei. 

IX.  Episcopia  unită  din  Lugoj  nare  mai  mult 
de  30.000  credincioşi  şi  cu  toate  acestea  statul  român 
plăteşte  numai  pentru  episcop  şi  funcţionarii  centrali 
suma  de  2.595.876  Lei.  —  La  30.000  suflete  epi¬ 
scopia  imită  din  Lugoj  are  6  canonici,  plătiţi  inte¬ 
gral  din  buget  cu  1.563.120  Lei.  Episcopia  orto¬ 
doxă  din  Caransebeş  cu  500.000  credincioşi  are  numai 
3  consilieri,  plătiţi  din  buget  cu  778.680  Lei.  Unde 
e  proporţia,  unde  e  dreptatea? 

In  cele  de  mai  sus  am  înşirat  numai  o  parte 
din  privilegiile  de  cari  beneficiază  bisericile  romano- 
şi  greco-catolice  faţă  de  Biserica  noastră. 

Ca  nedreptatea  să  fie  scoasă  şi  mai  bine  la 
iveală,  amintim  şi  următoarele: 

Mitropolia  şi  cele  4  episcopii  ortodoxe  din  Ar¬ 
deal  au  la  centre  în  total  16  referenţi,  plătiţi  din 
buget  cu  suma  de  3.994.320  Lei,  iar  Mitropolia  şi 
cele  3  episcopii  unite  din  Ardeal  au  28  canonici 
plătiţi  din  buget  cu  suma  de  7.303.040  Lei.  Dispo- 
porţia  va  fi  şi  mai  evidentă  dacă  amintim  că  bise¬ 
rica  ortodoxă  din  Ardeal  are  peste  2.500.000  credin¬ 
cioşi,  iar  cea  unită  1.300.000  credincioşi. 

Să  continuăm?  Ar  fi  inutil.  Cifrele  arătate  simt 
suficient  de  elocvente.  Ele  ne  dovedesc  îndeajuns 
marea  nedreptate  ce  i  se  face  Bisericei  ortodoxe 
din  partea  statului,  la  alcătuirea  bugetului. 

Dacă  nedreptatea  ar  fi  numai  de  natură  buge¬ 
tară,  poate  că  n’am  inzista  atâta.  Dar  această  ne¬ 
dreptate  o  implică,  şi  pe  cealaltă,  de  natură  morală. 
Pe  urma  ei  suferă  şi  prestigiul  Bisericii  noastre. 
Şi  nu  e  vrednică  de  asemenea  scăderi.  Din  potrivă. 

Iată  pentruce  constatările  de  mai  sus  însem¬ 
nează  pentru  noi  o  mare  durere,  —  iar  pentru  câr- 
muitorii  noştri  politici  o  mare  ruşine. 

VASILE  NEGURĂ 

PROFEŢII  MESIANICE  ÎN 
CARTEA  „FACERII". 


Dintre  concepţiile  religioase  ale  Vechiului  Testa¬ 
ment,  o  deosebită  atenţie  merită  acelea  cari  antici¬ 
pează  pe  viitorul  Mesia. 

„Mesia“  este  transcrierea  ebreescului,  „ma- 
siach“ — Unsul,  greceşte  „Christos"  şi  desemnează 
pe  Mântuitorul  promis  de  Dumnezeu  omenirii. 

Terminul  e  foarte  uzitat  în  Biblie.  A  fost 
aplicat  în  cărţile  canonice  la  patriarhi,  preoţi,  pro¬ 
feţi  şi  regi, 1  etc. 

Pentru  regele  ideal  predicat  şi  aşteptat  de  Ve¬ 
chiul  Testament,  numele  „Mesia“  îl  întâlnim  foarte 
rar  în  literatura  canonică,  se  citează  de  regulă  Dan 
IX,  25  şi  Ps.  II,  2. 

In  scrierile  necanonice  însă,  —  cartea  lui  Enoch, 
Psaltirea  lui  Solomon,  Apocalipsa  lui  Baruh  —  cel 
aşteptat  se  numeşte  scurt.  Mesia. 

Prin  „mesianism"  înţelegem  în  sensul  strict  al 
cuvântului:  aşteptarea  unui  rege  ideal.  Mesia,  care 
va  fi  reprezentantul  vizibil  a  lui  Dumnezeu  şi  prin 
mijlocirea  căruia  Dumnezeu  va  realiza  mântuirea 
oamenilor. 2 

Aşteptarea  acestor  timpuri  fericite  era  aştep¬ 
tarea  generală  a  tuturor  popoarelor: 

Speranţele  Iudeilor  sunt  exprimate  în  nenumă¬ 
rate  locuri  din  Vechiul  Testament  O  privire  clară 

în  aşteptările  Iudeilor  obţinem,  şi  din  Noul  Testa¬ 
ment  1 

Despre  aşteptarea  Samaritenilor  zice  femeea 
către  Isus:  „Noi  ştim  că  va  veni  Mesia,  care  se 
chiamă  Hristos ;  când  va  veni  acela  va  spune  nouă 
toate".2 

La  Greci  dorinţa  şi  aşteptarea  unor  timpuri  bune 
şi  fericite  se  exprimă  într’o  mulţime  de  mituri. 
Prometeu,  întâiul  muritor,  e  pedepsit  pentru  răpirea 
focului,  dar  i  se  împărtăşeşte  speranţa  că  odată  şi 
odată  va  înceta  stăpânirea  lui  Zeus,  prin  sămânţa 
femeii,  împărăţia-i  va  fi  răpită,  iar  pentru  Prometeu 
va  sosi  un  zeu  ca  locţiitor  a  chinurilor  sale. 

Plato,  ne  dă  în  Statul  său  o  icoană  ideală  despre 
omul  drept 

In  întregul  orient  se  vorbea  despre  o  concepţie 
veche  şi  sigură,  că  de  „fatum"  e  hotărît  ca  bărbaţi 
din  Iuda  să  ia  în  stăpânire  întreaga  lume. 3 4  Cicero  * 
de  asemenea  zice,  că  vechile  oracule  ale  Sibilinelor 
ar  anunţa  pentru  timpul  său  un  rege,  care  trebuie 
recunoscut  dacă  voeşti  să  fii  salvat  Cunoscute  sunt 
versurile  din  ecloga  a  patra  a  lui  Vivgil,  cari  vor¬ 
besc  despre  un  prunc  trimis  din  cer. 

Brahmanismul ,  vorbind  despre  încarnarea  lui 
Vişnu  în  Krişna,  arată  rolul  acestuia :  el  va  răpune 
vrăjmaş  după  vrăjmaş,  oameni  şi  demoni  şi  va 
zdrobi  în  această  luptă  capul  luiKaiija,  şarpele  cel  rău 

întâia  frază  a  crezului  budist  e  următoarea: 
„naşterea  e  suferinţă,  etatea  e  suferinţă;  boala  e 
suferinţă,  moartea  e  suferinţă;  a  fi  împreunat  cu 
ceice  nu-ţi  sunt  dragi  e  suferinţă,  a  fi  despărţit  de 
cei  dragi  e  suferinţă".  Acestei  stări  i  se  opune 
mântuirea  după  care  tindeau  budiştii,  anume:  re¬ 
nunţare  completă  la  cele  pământeşti,  pace,  cuno¬ 
ştinţă,  luminare.  Nirvana,  acesta  e  idealul  lor. 


1  Conf.  Lc.  II,  25.  Ioan,  VII,  31.  40—52  etc. 

*  Ioan.  IV.  25. 

*  Tacit,  Hist.  libr.  V.  cap.  13. 

4  Dedivin,  libr.  II.  cap,  54. 

La  Confucius  [551.  a  Hr.),  au  aflat  unii  enun¬ 
ţată  aşteptarea  unui  sfânt,  care  avea  să  restabi¬ 
lească  armonia  dintre  cer  şi  pământ. 

După  Zend-Avesta,  istoria  lumii  constă  dintr’o 
luptă  continuă  dintre  întuneric  şi  lumină,  dintre  bine  şi 
rău.  Acest  proces  va  dura  3000  de  ani.  La  sfârşitul 
acestui  timp  va  veni  un  ajutor  printr’un  prime  nă¬ 
scut  din  fecioară.  Acesta  va  aduce  morţilor  înviere 
şi  va  resplăti  după  merit  pe  buni  şi  pe  răi. 

Cât  despre  mitologia  Eghiptenilor, 1  acolo  se 
aşteaptă  următorul  triumf: 

a)  victoria  întunericului  asupra  luminei ; 

b)  a  vieţii  asupra  morţii 

Nu  se  ştie  sigur  când  încep  profeţiile  mesianice 
în  Israel.  Cele  mai  vechi  profeţii  pe  cari  le  cunoa¬ 
ştem,  încep  cu  întâia  carte  a  Vechiului  Testament 
Ele  se  succed  întinzându-se  până  la  profetul  ce 
formează  puntea  de  trecere  între  cele  două  Testa¬ 
mente,  până  la  Sf.  Ioan  Botezătorul. 

Ne  vom  ocupa  în  studiul  de  faţă  chiar  cu  în¬ 
ceputul  acestor  profeţii,  şi  anume  cu  profeţiile  me¬ 
sianice  cuprinse  în  cartea  Facerii;  vom  lua  în  con¬ 
siderare  textul  original,  şi  vom  folosi  argumentele 
celor  mai  încercaţi  teologi,  pentru  a  arăta  valoarea 
istoric-religioasă  a  textelor  de  cari  ne  ocupăm. 

L  PROTOEVANGHELIUL. 

Locurile  cu  caracter  mesianic  aflătoare  în  cartea 
Facerii  nu  simt  prea  numeroase.  Protoevangheliul, 
binecuvântarea  lui  Noe,  promisiunile  făcute  lui 
Avraam  şi  celorlalţi  patriarhi,  precum  şi  prezi¬ 
cerea  lui  Iacob  despre  Şilo,  formează  toate  textele 
mesianice  ale  acestei  cărţi. 


1  La  aducerea  acestor  exemple  din  religiile  şi  mitologiile  popoarelor 
orientale  m'am  folosit  de :  A.  Schulte,  Die  Messianischen  Veissagnngen 
des  Alt.  Test,  Padebora,  1908  şi  de  Ed.  Konig :  Die  Messianischen.  Weis- 
sagungen  des  Alt.  Testamens,  1929. 

In  fruntea  acestor  texte  stau  celebrele  cuvinte 
din  Protoevangheliu :  „Vrăjmăşie  voi  pune  între  tine 
şi  femeie  şi  între  sămânţa  ta  şi  între  sămânţa  ei; 
acela  va  zdrobi  capul  tău  şi  tu  vei  păzi  călcâiul  lui". 

In  Septuaginta  textul  sună:  „ehthran  theso  ana 
meson  sou  kai  ana  meson  tes  ginaikos,  kai  ana 
meson  tou  spermatos  sou,  kai  ana  meson  tou  sper- 
matos  autes;  autos  sou  teresei  kefalen,  kai  sy  te- 
reseis  autou  pternan". 

Dintre  celelalte  traduceri  greceşti  la  Testamentul 
Vechiu,  are  traducerea  lui  Aquilla  în  locul  cuvân¬ 
tului  „teresei"  al  Septuagintei,  „prostripsei" ;  cea  a 
lui  Simmahus:  „thlipsei". 

In  traducerile  latineşti  făcute  înainte  de  Iero- 
nim  cetim :  ...ipse  servabit  caput  tuum,  et  tu  servabis 
ejus  calcaneum".  Vulgata  lui  Ieronim  are  pentru 
III,  15.:  „inimicitias  ponam  inter  te  et  mulierem  et 
semen  tuum  et  semen  illius,  ipsa  conteret  caput 
tuum,  et  tu  insidi  aberis  calcaneo  eius". 

Reproducem  totodată  şi  textul  unor  versiuni 
mai  importante.  Targumul  lui  Ionatan  parafra¬ 
zează  în  sensul  următor:  „vrăjmăşie  între  tine  [şarpe] 
şi  femeie,  între  sămânţa  fiului  tău  şi  între  sămânţa 
fiilor  ei,  aceia  se  vor  pregăti  a  încheia  pace  în- 
treolaltă,  în  cel  mai  îndepărtat  timp,  în  zilele  re¬ 
gelui  Mesia";  Onkelos:  Acela  îşi  va  aduce  aminte 
de  ceeace  i-ai  făcut  dintru  început  şi  tu  îl  vei  pândi 
până  în  sfârşit;  iar  targumul  ierusalimitean  numit 
şi  al  fragmentelor:  şi  se  va  întâmpla,  dacă  vor  ve- 
ghia  fiii  femeii  asupra  legii  şi  vor  împlini  pre- 
scriptele  ei,  că  ei  se  vor  sili  a  te  călca  pe  cap  şi 
a  te  zdrobi,  dacă  însă  vor  neglija  fiii  oamenilor 
prescriptele  legii  şi  nu  vor  plini  poruncile,  atunci 
te  vei  sili  tu  a  le  muşca  călcâiul  şi  a-i  păgubi 
Fiilor  femeii  le  va  veni  un  ajutor,  iar  şarpele  nu  va 
fi  ajutat  Ajutorul  va  fi  în  contra  muşcăturilor,  în 
zilele  din  urmă  =  în  zilele  regelui  Mesia. 

Sensul  general  este :  „Intre  femeie  şi  între 
şarpe,  apoi  între  sămânţa  femeii  şi  cea  a  şarpelui 

va  exista  vrăjmăşie  şi  luptă;  în  sfârşit  va  învinge 
sămânţa  femeii  asupra  şarpelui  măcar,  iar  acesta 
va  rezista  un  timp  îndelungat“. 

Am  ţinut  să  dau  acest  sens  general,  întrucât 
unii  dintre  criticii  mai  noul,1  cred  că-i  vorba  despre  o 
luptă  cu  rezultat  egal  pentru  ambele  părţi. 

Ce  înseamnă  şarpele  din  Capitolul  III  ?  Din  cu¬ 
vintele:  „şarpele  era  mai  înţelept  decât  toate  vie¬ 
tăţile  câmpului"  trebuie  să  concludem,  că  avem 
de  a  face  cu  o  fiinţă  de  rând,  dar  textul  următor 
nu  admite  nicidecum  corectitatea  acestei  concluzii 
Articolul  „ha",  care  însoţeşte  în  textul  masoretic 
cuvântul  „şarpe",  arată  că  Biblia  ne  vorbeşte  despre 
un  şarpe  cunoscut.  Şarpele  e  pus  într’un  raport  de 
egalitate  faţă  de  bărbat  şi  în  unul  de  superioritate 
intelectuală  faţă  de  femeie.  E  un  şarpe  foarte  şiret, 
foarte  diplomat 

In  Sf.  Scriptură,  şarpele  e  adus  adesea  în  le¬ 
gătură  cu  un  spirit  rău  2 * 

Ispititorul  adevărat  nu  trebue  deci  căutat  în 
regnul  animat  ci  în  imperiul  întunericului,  printre 
îngerii  răi.  Diavolul  invidia  pe  Dumnezeu  pentru 
onoarea  ce  i  se  cuvenia  din  partea  oamenilor,  iar 
pe  aceştia  pentru  mărirea  strălucită  care  le-a  fost 
pusă  în  vedere.  Astfel  „prin  pizma  diavolului  moartea 
a  intrat  în  lume". a  Deaceea  numeşte  Hristos  pe  sa¬ 
tana  „tatăl  diavolului"  şi  „ucigător  de  oameni  dintru 
început". 4  Orice  îndoială  o  risipeşte  Sf.  Ioan  prin 
cuvintele:  „Şi  s’a  aruncat  balaurul  cel  mare,  şarpele 
cel  vechiu,  care  se  chiamă  diavol  şi  satana  celce  în- 
şală  toată  lumea ;  s’a  aruncat  pe  pământ,  şi  îngerii 
iui  cu  el  s’a  aruncat".5 


1  Dillmann,  Genesis  (1875]  pag.  88  —  89;  Hiiha,  în  :  Die  Messianischen 
Weissagungen  des  Volkes  Israel  [1899]  la  pag.  136. 

*  Gen.  IL.  17 ;  Is.  LIX.  5 ;  Mich.  VII,  17  ;  lob.  XX.  14—16 ;  Ps.  CXXX, 
4;  Prov.  XXIII,  31;  Mat.  III,  7  etc. 

*  Inţ.  lui  Sol.  II.  24. 

4  Ioan,  VIII,  44. 

s  Apoe.  XII.  9 ;  XX,  2. 

Din  enunţările  Sf.  Ioan  Hrisostom,  Augustin, 
Teofilact,  reiese,  că  Sf.  Tradiţie  vede  în  şarpe  un 
instrument 

Despre  şarpe  ca  autor  al  păcatului  Sf.  Au¬ 
gustin  zice:  „Quod  autem  serpenti  dicitur...  ad  eum, 
qui  per  serpentem  operatus  est...  refertur"  !  „In  ser- 
pente  [ipse  scl  diabolus]  locutus  est  ut  ens  eo  velut 
organo  movensque  eius  naturam  eo  modo,  quo  mo- 
vere  iile  et  moveri  illa  potuit  ad  exprimendos  ver- 
borum  sonos  et  signa  corporalia,  per  quae  mulier 
suadentis  intelligeret  voluntatem“.  Interpretarea 
aceasta  e  reluată,  mai  târziu,  între  alţii  de  Heng- 
stenberg. 8 

Philo, s  este  întâiul  care  a  dat  acestui  loc  o  inter¬ 
pretare  alegorică.  După  el,  şarpele  ar  fi  o  expresie 
pentru  păcat  Clement  Alexandrinul  a  adoptat  mai 
mult  sau  mai  puţin  această  interpretare.  Din  punct 
de  vedere  al  exegezei  tendinţa  de-a  alegoriza  o 
avea  şi  Origen,  iar  în  privinţa  aceasta  e  de  acord 
cu  majoritatea  contimporanilor  şi  a  succesorilor  săi 
Dar  interpretarea  scriitorului  Halevy,  *  că  acest  pa¬ 
sagiu  este  o  alegorie  socială  şi  a  lui  Haupt  că  este  una 
sexuală,  este  deja  exegeza  operei  comice. 5  Ce-i  drept, 
nici  literă  de  literă  nu  se  poate  lua  acest  pasagiu. 
Am  avea  o  mulţime  de  inconveniente.  Ex.:  după  li¬ 
teră  Dumnezeu  a  făcut  pe  om  din  pământ,  pe  muiere 
din  coasta  aceluia;  după  alegorie  însă,  pământul 
indică  elementul  material  în  om,  iar  femeia  repre¬ 
zintă  fiinţa  inferioară  faţă  de  bărbat  Sau:  Dum¬ 
nezeu  plasând  pe  om  în  grădina  creată,  se  preumblă 
ca  un  prinţ  prin  mijlocul  ei  şi  întreabă :  Unde  eşti  ? 
Dumnezeul  Genezei  e  un  Dumnezeu  viu,  un  Dum- 


*  S.  Aug.  De  Gen.  ad.  lit.  1.  XI,  c.  27.  n.  34 ;  Teodoret:  în  In  Gen. 
quoesf.  32. 

*  Christologie  I  p.  7 ;  Hoffmann,  Schriftbeweiss  II,  pag.  464 ;  Grossrau, 
Kom.  zur  Gen.  [1887]  pag.  109. 

*  Leg.  Alegoriarum  II,  18. 

4  Recherches  bibliques  Paris  1896. 

6  Precum  bine  a  observat  în  una  din  scrierile  Sale  învăţatul  La- 
grange. 

nezeu  accesibil.  El  intervine  în  destinul  umanităţii. 
El  întră  în  comunicaţie  cu  popoarele.  Traducând 
aceste  concepţii  despre  Dumnezeu  în  limba  umană, 
bineînţeles  că  nu  se  putea  vorbi  altcum  despre 
Dumnezeu,  decât  ca  despre  un  om.  Acestea  şi  al¬ 
tele  sunt  antropomorfisme,  e  imposibil  pentru  ima¬ 
ginaţia  noastră  de-a  proceda  altfel 

Unii  cred,  că  Satana  a  luat  aici  aparenţa  unui 
şarpe  [Hummellauer].  ■  Conducătorul  şcolii  biblice 
din  Ierusalim,  învăţatul  P.  Lagrange,  consideră  în 
articolul  său  din  R.  B.  anul  1897,  pag.  336  şi  urm. 
şarpele  ca  un  simboL  Şarpele  care  a  sedus  pe  om 
nu-i  decât  un  „porteparole",  este  vorba  despre  o 
fiinţă  foarte  abilă,  vrăjmaşe  fericirii  omului.  Şar¬ 
pele  din  III,  15,  na  fost  un  „animal naturale",  ci  un 
„fictum  demoniaque",  o  apariţie  simbolică  a  princi¬ 
piului  imaterial  şi  rău,  zice  Hoberg  în  catehismul 
său  la  pag.  10. 

Pentru  Konig,  savantul  dela  Universitatea  din 
Bonn,  însemnarea  simbolică  nu-i  clară.  El  admite 
aceea  concepţie,  care  poate  fi  numită:  concret  re¬ 
prezentativă;  iar  în  ce  priveşte  „sămânţa  şarpelui" 
el  se  exprimă  precum  urmează:  Prin  sămânţa  şar¬ 
pelui  din  cap.  III,  se  înţeleg  în  primul  rând  urmaşii 
reali  ai  şarpelui;  dacă  se  consideră  însă  însemnarea 
generalizată  şi  reprezentativă,  atunci  poate  fi  să¬ 
mânţa  şarpelui,  reprezentanta  tuturor  elementelor 
lumeşti,  prin  cari  omul  se  lasă  sedus  a-şi  uita  de 
Dumnezeu,  a  preţui  greşit  valoarea  actuală  a  lumii 
şi  a  cădea  astfel  în  ispită. 2 

Biserica  nu  ne  spune  dacă  circumstanţele  ci¬ 
tatului  nostru  trebuiesc  luate  literă  de  literă  şi  nici 
o  doctrină  teologică  importantă  nu  se  fondează  pe 
realitatea  istorică  a  faptelor:  că  femeea  a  fost  fă¬ 
cută  din  coasta  bărbatului,  că  şarpele  a  vorbit  E 
vorba  de-o  istorie  adevărată  cunoscută  pe  calea  re¬ 
velaţiei  şi  expusă  în  mod  popular;  figurile  literare 

1  Kom.  in  Gen.  pag.  152. 

1  E  Konig  Mess.  Weissagungen,  1919.  p.  84. 

însă,  ca:  simboale,  metafore,  alegorii  etc.,  nu  sunt 
excluse. 

E  semnificativ,  cum  tradiţia  tuturor  popoarelor 
confirmă  mai  mult  sau  mai  puţin  acest  raport  biblic. 
Şarpele  sau  mai  bine  zis  diferitele  specii  de  şerpi 
ocupă  un  loc  considerabil  în  simbolica  popoarelor 
antice,  vedem  la  toate  un  şarpe  gigantic  personi¬ 
ficând  puterea  întunericului,  puterea  ostilă  binelui, 
principiul  răului  sau  răul  moraL 

învăţătura  Iudeilor  despre  demoni  face  pe 
şarpe  reprezentantul  satanei.1 * *  In  Bereş,  Rabba  cap. 
XVIII,  şarpele  e  numit  răufăcător,8  iar  pe  şarpele  din 
Gen.  III,  îl  numesc  şarpele  cel  vechiu  şi  determină 
prin  această  expresie  pe  diavol.  * 

In  epopea  lui  Gilgameş,  unul  dintre  cele  mai 
vechi  monumente  literare  ale  rasei  semitice,  să  ci¬ 
teşte,  că  Oum-Napiştim  [zeificatul]  a  revelat  eroului 
Gilgameş  existenţa  unei  plante  care  avea  însuşirea 
miraculoasă  de  a  reda  tinereţa.  Când  Gilgameş  era 
în  posesiunea  acelei  plante  şi  se  mândrea  că-şi 
putea  redobândi  tinereţa  perdută,  un  şarpe  i-a  furat 
planta  magică  în  timp  ce  el  se  scălda  în  apa  rece 
a  miui  izvor.  * 

Există  în  colecţia  publicată  de  Layard, 5 *  un  ci¬ 
lindru  vechiu  babilonian,  care  reprezintă  un  arbore 
ce  pare  a  fi  palmier  şi  care  poartă  două  fructe 
dedesubtul  frunzişului.  înaintea  arborelui  sunt  aşe¬ 
zate  faţă  în  faţă  două  persoane,  un  bărbat  şi  o  fe¬ 
meie.  Persoanele  simt  îmbrăcate  iar  în  dosul  femeii 
se  ridică  un  şarpe.  E  foarte  greu  de-a  nu  vedea 
aici  o  aluzie  la  cădere,  cu  toatecă  partea  din  poemul 
caldean  despre  creare  şi  care  trebuie  să  vorbească 

1  Couf.  Noldeke,  Zeitschrift  fur  Volkerpsyhologie  I,  dl 2,  sqi  Piet- 
schmann,  Geschichte  d.  Phoo,  pag.  227. 

*  Conf.  Weber  T.,  Iiidische  Teol.  Leipzig  II,  1897,  pag.  218. 

*  Delifsch,  Gen.4  pag.  139. 

4  Trazer  G  ;  Le  folklore  dans  l'A.  Test.  (trad.  Andra)  Paris  1924, 
pag.  18. 

5  Culte  de  Mithra  1847,  planşa  XVI,  No.  4  şi  reprodus  de  Vigou- 

roux  în  :  La  Bible  et  Ies  decouverts  modernes  III,  Paris  1881,  pag.  201. 

despre  această  scenă  na  fost  încă  aflată.  Gratie 
acestui  preţios  cilindru  putem  afirma,  că  măcar  în 
una  din  formele  citatului,  şarpele  a  jucat  acelaş 
rol  ca  în  Biblie. 

Acelaş  adevăr  se  verifică  prin  publicaţii  din 
zilele  noastre:  Universitatea  din  Leipzig  publică  sub 
direcţia  profesorului  Hans  Haas  un  atlas  cu  chipuri, 
în  care  erudiţia  contimporană  ne  pune  la  dispoziţie 
diferite  icoane  cari  au  avut  ca  motiv  citatul  no¬ 
stru.  No.  6  din  1925,  aduce  o  icoană  din  religia  asiro- 
babilonică,  care  ne  face  să  constatăm,  că  conţinutul 
primelor  capitole  din  Geneză  era  popular  în  Babi¬ 
lonia  deja  pe  la  anul  2500,  înainte  de  Hristos.  Chipul 
Nr.  11  reproduce  sculptura  unei  porţi  din  Sakşe- 
gozii  în  Asiria  de  nord,  şi  înfăţişază  tabloul  arhi¬ 
cunoscut  în  vechea  artă  a  cioplitiilui,  cu  pomul  vieţii 
şi  cu  cele  două  figuri  omeneşti  etc. 

Idei  comime  Genezei  aflăm  şi  în  cărţile  reli¬ 
gioase  ale  Perşilor.  După  Zendavesta,  primii  oameni 
au  fost  creaţi  buni  din  partea  lui  Dumnezeu  şi  au 
fost  meniţi  spre  fericire,  însă  prin  gustarea  din 
fructul  oprit  s’au  nefericit  Şi  în  cartea  aceasta,  ispi¬ 
titorul  poartă  haina  şarpelui. 

Egiptenii  numesc  Apapi  pe  şarpele  care  luptă 
în  contra  zeului  „Ra“  în  prima  zi  a  creaţiei.  Feni¬ 
cienii  reprezintă  „spiritul  rău“  sub  forma  unui  şarpe, 
calomniator,  pe  care  zeul  „El“  l-a  aruncat  în  abiz. 

Agentul  răului  e  numit  şarpe  şi  la  Indieni .* 

Avem  o  mulţime  de  dovezi  în  religia  şi  cultul 
popoarelor  mai  nouă.  Cu  toată  diversitatea,  se 
poate  constata  însă  un  sâmbure  comun  al  credinţei 
Aducem  din  religia  Germanilor  păgâni  următoarele 
două  exemple :  In  apropierea  unei  biserici  din  Gos- 
forth,  în  Anglia,  s’a  aflat  o  peatră,  în  care  sculptura 
reprezintă  pe  zeul  „Thor“  pescuind  după  şarpele 
lui  Midgard,  —  Bilderatlas  zur  Religionsgeschichte... 

1  Conf.  von  Schroder,  Indiensliteratur  u.  Kultur  pag.  377 ;  la  Ira¬ 
nieni,  conf.  Spiegel,  Iranische  Altertutns-Kunde  III,  530 ;  pentru  Greci,  conf. 
Martz,  Griechische  Mărchen  von  Dankbaren  Tieren  p.  96. 

Leipzig  1924,  I,  pag.  3.  —  Figura  47  din  acest  atlas 
arată  încătuşarea  lui  Lokis  în  urma  fărădelegilor 
faţă  de  zei.  El  zace  legat  în  peştera  unei  stânci 
Deasupra  capului  lui  au  aşezat  zeii  un  şarpe  care-şi 
picură  veninul  pe  faţa  condamnatului  Soţia  acestuia, 
Sigyn,  prinde  veninul  întrun  vas  şi  numai  când 
vasul  e  plin  şi  trebuie  vărsat,  cad  pe  faţa  condam¬ 
natului  picuri,  iar  el  tresare  de  se  cutremură  pă¬ 
mântul. 

Cu  nu  mai  puţină  răutate  e  încărcat  şarpele 
în  folklorul  românesc.  Spre  ilustrare  se  poate  con¬ 
sulta  opul:  „Animalele  la  Români"  de  S.  M.  Florian 
şi  toate  basmele  în  cari  balaurii  au  rol.  Pentru  restul 
popoarelor  vezi:  Feldmann.  Dillmann 2  şi  Benewitz,3 
afirmă  ce-i  drept,  că  diavolul  nu  era  cunoscut  în  litera¬ 
tura  anteexilică.  La  aceasta  se  poate  răspunde,  că  nici 
aici  nu  întâlnim  numele  de  „diavol".  Geneza  ne  înfăţi¬ 
şează  pe  ispititorul  oamenilor  ca  fiinţă  inteligentă 
şi  vrăjmaşe  intenţiunilor  lui  Dumnezeu,  fără  a-1  numi 
sau  a-i  cunoaşte  numele.  De  altcum  noţiunea  „diavol" 
nu  o  întâlnim  în  Pentateuh.  Această  atitudine  se 
crede  a  fi  intenţionată.  Dacă  sar  fi  numit  dela 
întâia  pagină  a  Genezei  o  fiinţă  rea,  invizibilă,  supra¬ 
umană,  atunci  poate  Evreii  n’ar  fi  întârziat  de  a  re¬ 
cunoaşte  în  acea  fiinţă  o  divinitate  a  răului  în  con¬ 
trast  cu  cea  a  binelui.  E  destul  să  amintim  cazul 
Eghiptenilor.  Ei  onorau  pe  „Ra“  deodată  cu  zeii 
binelui,  pe  „Set“  cu  zeii  răului  Cât  despre  Babilo¬ 
nieni,  se  ştie  că-şi  formaseră  un  cult  întreg  pentru 
spiritele  rele. 

(Va  urma].  Frof.  NICOLAE  NEAGA. 


1  Paradies  u.  Siindenfall  pag.  274  şi  506;  Hiihn,  zur  Paradieses- 
schlange,  in  Festschrift  fur  Seb.  Merkle  1922  pag.  137  şi  următoarele. 

*  Gen.  pg.  77. 

1  Die  Siinde  im  Alt.  Isr.  Leipzig  107,  pag.  357. 

Biserica  ortodoxă  română  din  fosta  monarhie 
a  fost  maşter  tratată  de  guvernele  dela  Viena  şi 
Budapesta,  iar  uniţii,  români  şi  ruteni,  au  fost  nişte 
copii  răsfăţaţi  ai  tuturor  guvernelor. 

Biserica  unită  din  Ungaria  era  înglobată  în  epis¬ 
copatul  catolic  şi  episcopii  uniţi  români  luau  parte, 
ca  membri  activi  ai  episcopatului  catolic,  la  toate 
şedinţele  acestui  episcopat,  unde  se  decidea  şi  de 
soartea  poporului  român  unit,  ba  sub  influinţa  epis¬ 
copatului  catolic,  episcopii  uniţi  români  n’au  rămas 
pe  lângă  condiţiile  actului  de  unire  dela  1700,  ci 
sau  contopit  cu  totul  în  biserica  catolică  deşi  în  actul 
de  unire  se  zicea  respicat,  că  au  să  se  rupă  pece- 
ţile ,  dacă  se  va  face  abatere  dela  condiţiile  unirii . 

Dar  nici  nu  se  putea  altfel,  deoarece  cunoscă¬ 
torii  istoriei  bisericii  unite,  ştiu  prea  bine  perse- 
cuţiunile,  la  cari  au  fost  expuşi  chiar  din  partea 
episcopului  unit  dela  Blaj,  cei  mai  mari  fii  ai  nea¬ 
mului  românesc:  Petru  Maior  şi  Şincai;  amândoi 
au  fost  siliţi  să  ia  lumea  în  cap  şi  să  se  refugieze 
la  străini,  ca  să  aibă  pâinea  de  toate  zilele.  Şi  aceasta 
pe  motivul,  că  ei  erau  întâi  Români  şi  apoi  catolici, 
până  când  episcopii  uniţi  erau  şi  sunt  mai  presus 
de  toate  catolici,  şi  apoi  numai,  ca  ocupaţiune  se¬ 
cundară,  mai  sunt  şi  Români. 

Nu  ne-ar  interesa  activitatea  episcopatului  unit, 
dacă  această  activitate  s’ar  fi  mărginit  la  chestiile 
lor  bisericeşti  Dar  activitatea  lor  era  ostilă,  mai 
vârtos  la  Budapesta,  şi  Bisericii  ortodoxe  române 
din  Ungaria  şi  Transilvania.  Putem  afirma  cu  su- 

flet  liniştit,  că  Biserica  ortodoxă  română  din  Un¬ 
garia  na  avut  duşman  mai  mare  decât  pe  episcopii 
de  aceiaş  sânge,  cari  îşi  câştigau  merite  înaintea 
guvernului  maghiar,  dacă  puteau  lovi  în  Biserica 
ortodoxă. 

Ca  să  nu  putem  fi  bănuiţi  că  spunem  vorbe 
goale,  vom  ilustra  afirmaţiunile  noastre  şi  cu  exemple : 
In  piaţa  mare  din  Lugoj  s’a  ridicat  încă  din  tim¬ 
puri  vechi  o  cruce  ortodoxă.  Mai  târziu  această 
cruce  a  fost  renovată  de  vrednicul  român  Hazi- 
Barbu.  Aceasta  a  fost  de  ajuns,  ca  o  mână  de 
uniţi  din  Banat,  în  frunte  cu  episcopul  unit,  să  ceară 
dela  forurile  administrative  înlăturarea  crucii  orto¬ 
doxe  din  piaţa  Lugojului,  şi  au  mers  atât  de  departe 
în  ura  lor,  încât  crucea  românească  în  scriptele  uni¬ 
ţilor  era  numită:  „piatra  de  scandal"  [botrânyko]. 
In  comuna  Dragomireşti  o  mare  parte  a  populaţiei 
române  s’a  întors  la  sânul  maicii  străbune,  la  Bise¬ 
rica  ortodoxă.  Mitropolitul  ortodox  din  Sibiu  a  trimis 
un  preot  pentru  păstorirea  acestor  credincioşi.  Deşi 
săraci  lipiţi  pământului  şi  persecutaţi  până  la  sânge 
de  autorităţile  maghiare,  aceşti  credincioşi  ortodocşi 
şi-au  adunat  lemnul  şi  cărămida  necesară  pentru 
zidirea  unei  bisericuţe,  unde  să  se  închine  lui  Dum¬ 
nezeu  după  datina  lor  strămoşească.  Pretorul  plasei 
le-a  denegat  autorizaţia  de  a  zidi  biserica.  Bieţii 
ortodocşi  au  apelat  la  subprefect,  care  a  aprobat 
hotărârea  pretorului.  Chestia  a  ajuns  în  ultima  in¬ 
stanţă  la  Ministerul  de  culte  din  Budapesta.  In  acest 
minister  exista  pentru  chestiile  catolice  o  direcţie, 
supusă  direct  ministerului,  în  frunte  cu  un  prelat  al 
bisericii  catolice,  ca  consilier  ministerial  In  acel 
timp  conducătorul  direcţiei  catolice  era  canonicul 
dela  Timişoara  Vârady,  cel  mai  intim  prieten  al 
episcopului  imit  dela  Lugoj,  Vili  Hossu.  In  mânile 
acestui  Vârady  a  ajuns  şi  apelul  ortodocşilor  din 
Dragomireşti  şi  acolo  s’a  îngropat  până  s’a  distrus 
întreg  materialul  adunat  de  popor  pentru  biserică. 
Această  chestie,  adecă  concesiunea  de  a  zidi  o 
biserică  ortodoxă  română,  a  fost  atât  de  importantă 

în  ochii  catolicismului,  că  actul  s’a  îngropat  în  mi¬ 
nister  şi  nici  când  nu  s’a  dat  autorizaţia  cerută.  Se 
vorbia  pe  acel  timp,  că  chestia  a  ajuns  până  la 
Roma  şi  acela  care  a  intervenit  la  Roma  contra 
Bisericii  ortodoxe  a  fost  marele  Român....  Vasile 
Lucaciu. 

Iată  unde  a  dus  în  era  maghiară  intoleranţa 
religioasă  a  fraţilor  noştri  uniţi-  —  Tot  aşa  s’a  în¬ 
tâmplat  cu  trecerea  dela  imiţi  la  ortodocşi  într’o  co¬ 
mună  fruntaşe  din  dieceza  Aradului.  Şi  toate  ne¬ 
plăcerile  veneau  asupra  Bisericii  ortodoxe  române 
dela  uneltirile  episcopilor  uniţi.  Fiind  vorba  de  epi¬ 
scopul  Hossu  dela  Lugoj,  mai  apoi  dela  Gherla,  e 
bine  să  deschidem  o  mică  paranteză,  pentru  a  ilu¬ 
stra  afirmaţia,  că  uniţii  sunt  întâi  catolici  şi  apoi 
români. 

Vili  Hossu  a  fost  canonic  la  Blaj,  de  unde  a 
ajuns  episcop  unit  la  Lugoj ;  a  fost  un  bărbat  foarte 
inteligent  şi  se  arătă  a  fi  un  bun  Român.  Cu  inte¬ 
ligenţa  şi  diplomaţia  sa  a  ajuns  să  fie  un  factor  în¬ 
semnat  în  politica  de  stat  a  Ungariei  şi  toţi  Românii, 
fără  deosebire  de  confesiune,  îl  considerau  de  un 
mare  apărător  al  intereselor  româneşti.  A  ajuns 
mai  târziu  episcop  la  Gherla.  Toţi  îl  admiram  şi 
eram  însufleţiţi  de  activitatea  acestui  bun  Român, 
care  înainte  de  a  intra  România  în  răsboiul  mon¬ 
dial,  a  umblat  şi  pe  la  Bucureşti,  luând  contact  cu 
guvernul  român.  Lumea  din  Ardeal  vorbia  că  era 
trimis  în  misiune  diplomatică  chiar  de  către  Tisza. 
A  murit  Hossu  şi  a  murit  şi  Tisza.  Acum  se  publică 
corespondenţa  lui  Tisza  şi  în  volumul  al  doilea  aflăm, 
că  şi  episcopul  Hossu  era  în  corespondenţă  cu  con¬ 
tele  Tisza  şi  îi  destăinuia  unele  lucruri  în  legătură 
cu  politica  dela  Bucureşti  Intr’o  epistolă  Tisza  îi 
aduce  elogioase  mulţumiri  pentru  informaţiunile  pre¬ 
ţioase  ce  i  le-a  dat  episcopul  Hossu  despre  O.  Goga 
şi  Lucaciu  şi-i  scrie,  că  epistola  s’a  trimis  respec¬ 
tivului  ministru. 

Nu  există  român  în  Ardeal,  care  l-ar  fi  crezut 
capabil  pe  un  Vili  Hossu,  ca  să-i  trimită  contelui 

Tisza,  cel  mai  mare  duşman  al  poporului  român, 
înformaţiuni  contra  acelor  buni  Români  cari  luptau 
pentru  idealul  naţional.  Vorba  vine:  Intâiu  catolic, 
apoi  Român. 

Să  mai  amintim  din  uneltirile  episcopilor  imiţi 
contra  bisericii  ortodoxe. 

Banatul  deşi  fără  ierarhie  românească  era  or¬ 
todox  în  cel  mai  strict  înţeles  al  cuvântului.  Abia 
în  secolul  al  XLX-lea  i-a  venit  în  cap  unui  preot 
necăjit  ortodox,  ca  el  cu  rudenile  lui  să  treacă  la 
unaţie.  Catolicismul  s’a  folosit  de  acel  moment  şi 
s’a  grăbit  să  înfiinţeze  în  Lugoj  o  episcopie  unită  şi 
cu  această  episcopie  a  venit  multă  suferinţă  asupra 
ortodocşilor  din  Banat.  Au  început  intrigile,  s’a 
aruncat  mreaja  catolică  asupra  satelor  româneşti  şi 
prin  diferite  mijloace,  în  timpul  foametei  dela  1863, 
chiar  cu  nişte  saci  cu  tărâţe  au  fost  ademeniţi  oa¬ 
menii  flămânzi  să  treacă  la  unaţie. 

Dacă  într’o  comună  românească  câştigau  3 — 4 
suflete  amărâte,  se  începea  lupta  confesională,  care 
era  uşoară  pentru  imiţi,  având  întreg  aparatul  admi¬ 
nistrativ  la  dispoziţie. 

Se  luau  dela  ortodocşi  bisericile  şi  sesiunile 
parohiale,  cari  şi  azi  sunt  în  posesia  uniţilor,  deşi 
niciodată  nu  sau  făcut  trecerile  în  mod  legal.  Prin 
anul  1870,  când  George  Ioanovici,  român  ortodox, 
era  secretar  de  stat  în  Ministerul  Cultelor  din  Bu¬ 
dapesta,  guvernul  maghiar  a  dat  ordin,  ca  sesiunile 
din  comuna  Ramna,  Banat,  luate  în  mod  fraudulos 
de  uniţi,  să  fie  ristituite  diecezei  ortodoxe  de  Caran¬ 
sebeş  ;  dar  nici  acest  ordin  na  fost  executat  şi  sesi¬ 
unile  şi  azi  se  află  în  posesia  uniţilor.  Oare  die¬ 
ceza  Caransebeşului  n’ar  putea  cere,  ca  acel  ordin 
să  fie  acum  executat? 

In  comunele  româneşti  încolţite  de  uniţi  sau 
întâmplat  lucruri  ciudate.  In  comuna  Salagiu,  lângă 
Buziaş,  uniţilor  dela  Lugoj  le-a  reuşit  să  câştige  pentru 
unaţie  pe  doi  preoţi  ortodocşi.  Au  mai  rămas  în 
comună  un  preot  şi  un  capelan  la  religia  orto- 

doxă.  Episcopul  unit  din  Lugoj,  încurajat  de  a  fi  câ¬ 
ştigat  pe  cei  2  preoţi,  a  trimis  pe  toţi  canonicii,  ca 
să  facă  slujbă  în  sobor  şi  să  ia  biserica  ortodoxă. 
Sau  dus  canonicii  uniţi  cu  mare  alai,  au  intrat  în 
biserica  ortodoxă,  sau  îmbrăcat  în  hainele  sfinte  şi 
au  început  sfânta  slujbă.  Declaraseră  biserica  satului 
de  biserică  unită. 

Dacă  Dumnezeu  şi  vitejia  soldatului  român 
n’ar  fi  făcut  România  mare,  cu  ajutorul  bisericii  unite 
întreg  poporul  Român  din  Ungaria  ar  fi  pierit.  Un¬ 
gurii  erau  cuprinşi  de  dorul  de  a  maghiariza  şi  în 
acest  scop  au  cerut  dela  Roma  înfiinţarea  unei  epi¬ 
scopii  imite  maghiare,  ca  apoi,  când  le  va  veni  bine, 
să  înfiinţeze  şi  o  episcopie  ortodoxă  maghiară.  Pentru 
a  teroriza  pe  papa  dela  Roma,  Românii  uniţi,  pentru 
salvarea  aparenţelor,  au  protestat  contra  înfiinţării 
acestei  episcopii.  S’a  ţinut  chiar  un  congres  al  uniţilor 
la  Alba-Iulia,  unde  au  fost  de  faţă  toţi  intelectualii  ro¬ 
mâni  în  frunte  cu  dl  Iuliu  Maniu.  La  acest  congres  s’a 
votat  pentru  Roma  o  moţiune,  că  toţi  Românii  vor 
trece  la  Biserica  ortodoxă ,  dacă  Roma  va  admite 
episcopia  unită  maghiară.  Episcopia  unită  maghiară 
sa  înfiinţat  la  Hajdudorog,  cu  un  vicariat  la  Târgu- 
Mureş  şi  nici  un  unit  n’a  trecut  la  Biserica  ortodoxă. 

Din  înfiinţarea  acestei  episcopii  au  avut  şi  uniţii 
un  folos.  Episcopul  Hossu  din  Lugoj  a  primit  dela 
guvernul  maghiar,  1.100.000  coroane  aur,  cu  cari 
a  zidit  seminarul  din  Lugoj  şi  reşedinţa  episco- 
pească  dela  Gherla.  Era  preţul  sângelui. 

La  episcopia  maghiară  unită  au  fost  încorporate 
cele  mai  mari  parohii  din  Bihor,  iar  pentru  Săcuime 
s’a  înfiinţat  un  vicariat  al  episcopiei  maghiare  la 
Târgu-Mureş  şi  s’a  aflat  un  preot  unit  român,  care 
a  primit  să  fie  vicarul  episcopului  maghiar  şi  să-i 
dea  mână  de  ajutor  la  sugrumarea  elementului  ro¬ 
mânesc  din  Ardeal 

E  din  cale  afară  trist  şi  faptul,  că  sub  Consiliul 
Dirigent  mitropolitul  Blajului  a  făcut  pe  admini¬ 
stratorul  apostolic  pentru  vicariatul  din  Săcuime- 

Pentru  elementul  românesc  din  Ardeal,  dacă  nu  se 
înfăptuia  România  mare,  înfiinţarea  episcopiei  unite 
maghiare  ar  fi  fost  cea  mai  mare  nenorocire. 

Ungurii  jubilau,  că  au  ajuns  ieftin,  cu  banii  lui 
Iuda,  la  un  puternic  mijloc  de  a  maghiariza  prin  bi¬ 
serica  unită  poporul  românesc  şi  în  beţia  lor  se 
ocupau  cu  un  plan  diabolic:  să  înfiinţeze  şi  o  epi¬ 
scopie  ortodoxă  maghiară,  profitând  de  faptul,  că  la 
Szentes,  Hodmezo-Vasarhely,  Karczag,  Munkacs, 
Budapesta,  existau  nişte  parohii  greceşti,  unde  cre¬ 
dincioşii  nu  cunoştiau  decât  limba  maghiară.  Câte 
societăţi  culturale  maghiare  ca  Emke,  Demke,  Fenke 
adresau  guvernului  maghiar  memorii  pentru  în¬ 
fiinţarea  episcopiei  maghiare!  Ba  sa  aflat  şi  un 
arhimandrit  sârb,  preot  în  Hodmezo-Vasarhely  care 
a  compus  un  catehism  ortodox  în  limba  maghiară 
şi  a  făcut  chiar  şi  un  memoriu  pentru  înfiinţarea 
episcopiei  ortodoxe  maghiare,  în  care  arată  nece¬ 
sitatea  acestei  episcopii,  se  înţelege,  arătându-se 
pe  sine  ca  cel  mai  vrednic  pentru  a  fi  episcopul 
episcopiei  maghiare.  —  Norocul  a  fost,  că  am  avut 
în  Ministerul  Cultelor  din  Budapesta  un  funcţionar 
român,  care  a  pus  mâna  pe  toate  memoriile  şi  nu 
le-a  mai  scos  la  lumina  zilei. 


SIMION  VLAD. 


DIN  VREMURI  TRECUTE. 

UN  PROTOPOP  „NEASTÂMPĂRAT". 

Pe  Gheorghe  Haines  îl  aflăm  mai  întâiu  —  Ia  1792  —  ca 
preot  al  bisericii  „Sf.  Treimi"  din  Braşov.  1  La  acest  altar  a 
slujit  până  în  1796  *  când  „şicanele  nenumărate  de  cari  suferia 
preotul  şi  protopopul  român"  l-au  silit  să-şi  părăsească  bi¬ 
serica.  Companiştii  (negustorii  greci)  urau  şi  persecutau  pe 
acest  preot  pentrucă  era  român.  Ei  înaintaseră  o  plângere  îm¬ 
potriva  lui,  la  autorităţile  mai  înalte,  învinuindu-1  pentru  diferite 
cauze,  căci  prinseseră  ură  mare  asupra  lui.  Atât  de  pasionată 
era  această  grupă  de  Greci,  încât  Panait  Hagi  Nica  promise  o 
fundaţiune  de  20  mii  fl.  pentru  o  şcoală  grecească,  dacă  vor 
delătura  dela  această  biserică  pe  capelanul  român.  Porunciră 
deci  preotului  român  să  iasă  din  casa  parohială :  acesta  nevoind 
însă  să  se  depărteze  dela  susnumita  biserică.  Grecii  îl  siliră 
să  iasă  din  casă  şi  mai  cu  seamă  că  Panaiot  H.  Nica  a  de¬ 
clarat,  că  nu  va  număra  banii  promişi  până  când  va  îi  preot 
român  la  biserică".  s  Panaiot  împlinise  80  ani  şi  Grecii,  temân- 
du-se  să  nu  moară,  interveniră  la  Magistrat  să-l  scoată  pe 
Haines  cât  mai  curând  din  casă.  Aceasta  se  şi  făcu,  luându-i-se, 
cu  ajutorul  judecătoriei,  ferestrile  dela  casă,  tocmai  în  vreme 
de  iarnă,  cu  tot  protestul  lui  H.  şi  cu  tot  sprijinul  ce-1  avea 
dela  Consistor.  Imediat  apoi  Panait  îşi  făcu  testamentul  şi  cu¬ 
rând  după  aceea  muri  (1796).  Curtea  aprobă  procedura  urmată 
contra  „încăpăţânatului  popă"  cu  adresa  sa  din  24  Ian.  1797.4 

1  Bartolomeiu  Baiulescu:  Monogr.  comunei  bis.  gr.-or  rom.  a  Sf. 
Adormiri  din  Cetatea  Braşovului,  1898. 

*  Andreiu  Bârseanu,  Istoria  şcoalelor  centr.  rom.  gr.-or.  din  Braşov 
1902,  pg.  20. 

*  B.  Baiulescu:  op.  citat  pg.  15. 

*  Hermann:  Alte  u.  Neue  Kronstadt.  II.  pg.  î.68 — 569. 

Tot  în  1792  (Dec.  13)  îl  vedem  pe  „fostul  preot  la  bise¬ 
rica  braşovenească  a  Brâncoveanului“  1  ca  administrator  neunit 
al  protopopiatului  Braşov,  cu  numele  de  Haneş,  2  iar  în  1805 
ca  protopop.  Ultima  dată  îi  întâlnim  numele  Ia  25  Ian.  1806, 
tot  ca  protopop  al  Braşovului.3 

In  anul  1803  „pentru  a  înlesni  pregătirea  candidaţilor  de 
preoţie  şi  de  dăscălie  din  comunele  ţinătoare  de  acest  proto¬ 
popiat,  proiectă  înfiinţarea  în  Braşov  a  unei  şcoale  teologice 
şi  pedagogice  cu  2  clase  şi  2  învăţători,  în  care  aveau  să  fie 
primiţi  tineri  cu  oarecare  pregătiri  în  scriere  şi  cetire  ca  să  nu 
facă  învăluială  şi  perdere  de  vreme  dascălilor  cu  învăţătura 
buchilor".4  Planul  fiind  înaintat  spre  aprobare  directorului  şcoa- 
lelor  naţionale  R.  Tempea,  acesta  nu-1  află  potrivit,  şi  în  13.25 
lan.  1804  recomandă  Magistratului  din  Braşov  ca  din  tot  planul 
lui  H.  să  se  pună  în  lucrare  numai  atâta,  ca  banii  subscrişi  pe 
seama  clădirii  unei  şcoli  în  suburbiul  românesc,  în  sumă  de 
450  fl.  renani  să-i  încasseze  Magistratul  dela  subscribenţi  şi  să-i 
ţină  în  păstrare,  până  când  dânsul  (Tempea)  va  propune  gu¬ 
vernului  ţării,  ce  să  se  facă  cu  aceşti  bani.5 

In  1808  H.  e  chemat  la  Sibiu  ca  director  al  şcoalelor  na- 
"tioale,  iar  Tempea  vine  la  Braşov  ca  protopop.  H.  n’a  condus 
însă  mult  timp  şcoalele  rom.  neunite  din  Ardeal.* 

Persecutat  la  începutul  carierii  sale  de  cătră  Greci,  mai 
târziu  el  îşi  atrage,  prin  energia  şi  stăruinţa  sa,  toată  ura  stă- 
pânitorilor  saşi.  Iată  cum  vorbeşte  despre  el  Hermann,  în  opul 
citat:  Popa  H.  era  o  creatură  a  episcopului  valach  Gherasim 
Adamovici,  care  îl  şi  numise  administrator  al  bisericilor  val.  de 
aici.  Semeţia,  avariţia,  încăpăţânarea  erau  caracterul  lui.  Pentru 
a-şi  satisface  aceaste  patimi,  nu  lăsa  nici  un  mijloc  neîncercat, 
nici  o  ocazie  nefolosită,  şi  se  lăuda  cu  sprijinul  protectorului 
său...  Obrăznicia  lui  merse  însă  şi  mai  departe.  Guberniul  enun¬ 
ţase  în  anul  1795,  ca  preoţilor  să  li  se  permită  şi  pe  mai  de¬ 
parte  să-şi  aducă  din  alte  părţi  atâta  vin  cât  le  trebue  pentru 

1  N.  lorga:  Ist.  Bis.  Rom.  II  pg.  257. 

3  Dr.  St.  Stinghe  :  Documente  privitoare  la  trecutul  Românilor  din 
Schei  II.  76. 

3  lbid.  pg.  291. 

4  A.  Bârseanu:  op.  cit.  p.  14. 

4  A.  Bârseanu  :  op.  cit.  p.  14. 

*  A.  Bârseanu :  op.  cit.  pp.  14 — ÎS. 

casa  lor.  Haines  amăgi  poporul  din  sate  că  acest  favor  se  în¬ 
tinde  şi  asupra  supuşilor  şi  în  mod  arbitrar  dădu  ordin  să  se 
publice  în  Turcheş  şi  în  Bran.  In  urma  acestui  fapt  însuşi  Gu- 
berniul  se  văzu  silit  să  declare,  că  această  autorizaţie  se  da 
numai  preoţilor,  nu  şi  laicilor.  Dar  nici  aceasta  nu  fu  de  ajuns- 
El  opri  pe  preoţii  din  protopopiatul  său  de  a  apărea  în  faţa 
tribunalelor  lumeşti,  şi  în  sfârşit  abuză  atât  de  mult  de  autori¬ 
tatea  sa,  încât  epitropii  valachi  adresară  jalbe  împotriva  Iui 
chiar  la  Magistrat,  ca  acesta  să  intervină  la  Gubemiu  pentru 
a  fi  îndepărtat  din  protopopie  şi  să  fie  altul  instalat  în  locul 
lui.  Atunci  fu  delăturat  pentru  scurt  timp.  Cu  toate  acestea  îi 
reuşi  să  fie  reintregrat  în  protopopie...  In  1799  e  însă  ameninţat 
să  fie  destituit  definitiv,  dacă  s’ar  mai  face  vinovat  de  fapte 
rele  (sic!)  In  cel  din  urmă  fu  trimis  ca  preot  militar  în  tabără,, 
şi  astfel  Magistratul  scăpă  de  multe  năcazuri. 

Multe  ar  mai  fi  de  zis  despre  acest  protopop  „neastâm¬ 
părat".  Arhiva  Braşovului  are  sute  şi  sute  de  acte,  cari  se  ocupă 
cu  activitatea  lui,  spin  atât  de  mare  în  ochii  Saşilor,  care  era 
de  multeori  ocazie  bine  venită  pentru  a-1  denunţa  Consistorului 
sau  Gubemiului.  In  schimb  nici  el  nu-i  cruţa  pe  Saşi  şi  nu-i 
era  teamă  de  ei.  Astfel  o  adresă  a  sa  către  judeţul  Braşovului 
o  începe  cu  cuvintele:  „Să-ţi  aduci  aminte  Măria  Ta“...  şi  o 
termină  astfel:  „iară  dacă  nu  vei  face  Măria  Ta  îndestulare, 
vom  arăta  acest  lucru  la  Cinstitul  Consistorium,  şi  de  acolo  Ia 
Inlăţatul  Crăiescul  Guberfniu]  atâta  pentru  pricina  aceasta  cât 
şi  pentru  şura  Popii  Stoica,  şi  să  nu  paiă  Mării  Tale  rău  pe 
mine".  Numai  Căpitanul  Ilie  Birt  mai  îndrăsnise  să  se  adre¬ 
seze  astfel  puternicului  Magistrat!  Dar  nici  acesta  nu-i  ră¬ 
mânea  dator,  şi,  de  câteori  i  se  oferia  ocazia,  nu-1  lăsa  să 
scape  uşor.  Astfel  e  şi  cazul  cu  banii  femeii  Chira  Taus,  pe 
când  era  preot  militar,  în  1801.  Nu  e  nevoie  să-l  mai  povestesc,, 
el  reiese  clar  din  cele  3  adrese  cari  urmează : 

Ad  Nro  440/806. 

Prea  Tsinstit  Judicat! 

La  Schzalba  Kivi  lui  Petru  Tausz,  aszupra  mea  la  Enel- 
tzatul  Krejeszkul  Gubernium  date,  schi  de  akolo  prin  Milosztiva 
Rezolutzie  szpre  Tsertsetare,  schi  Hoterire  la  Szlevitul  Magistrat 
al  Braschovului  îndreptate,  ku  pleketsune  am  a  Reszpunde: 

1- o.  Ku  adeverat  jaszte  ke  la  Forpost  la  Raina  fiynd  Re- 
gementul  Nosztru,  pe  lenge  Reversz  dela  muna  mea  (:Temen- 
dusze  ja  de  vro  primezdie  îiynduy  Bărbatul  prinsz  la  frantzozy:) 
miau  dat  20  de  Galbeny,  ku  kondition  ka  atsey  Bany  szey  dau, 
szau  la  omul  jey  szey  Rendujeszk  la  Braschov,  au  la  Szibiu, 
pe  lenge  kare  En  togmiaîe  miau  may  vendut  un  Tsasz  ku  9 
Krony  Taleri',  schi  atseschty  9  Krony  Tal.  szau  szkrisz  Tot  en 
szkriszoarea  szau  Reverszul  ku  20  de  Galbeny,  schi  szau  fekut  24  #. 

2- o.  Reteluind  Armadia  Noastre  dela  Raina  pene  la  Inn- 
tlusz  in  Bavaria,  au  venit  atsa  Mujere  la  Regementul  Nosztru 
en  loager,  schi  pentru  ke  au  foszt  porunka  ka  mujerile  kare 
nau  Barbatzi  de  fatze,  sze  sze  dudue  dela  Regement,  pe  densza 
Domnul  Obrister  Titz  Gubbon  oau  duduit,  atuntsa  au  aretat  Re- 
verszul  mieu  pentru  Bani  tseau  avut  la  mine  zikend  ke  ja  pentru 
atseja  au  venit  la  Regement  ka  are  sze  ja  dela  mine  atsey 
Bany  (Schi  pene  En  Tsaszul  atsela  ja  nits  o  date  nau  Tserut 
Bani  jey  dela  Mine)  Dare  atuntza  fiynd  jeu  la  Haupt  Quartir 
ku  porunka  Armey  Comandi  pentru  o  Exzecutie,  leudatul 
Domnul  Obrister  Titz  Gibbon  oau  prinsz  la  proîosz  (temnicer, 
nota  transcr.)  schi  daka  am  venit  jeu  din  atsa  szluzbe  miau 
povesztit  de  atsaszta,  schi  miau  zisz  szey  dau  bani,  schi  sze 
sze  duke  dela  loager,  ascha  jeu  a  doazi  mam  dusz  ku  bani  la 
Domnul  Obrister,  Domnul  Obrister  miau  zisz  szey  dau  jey.  Eu 
numay  deket  mam  dusz  la  ja  schi  eschind  pe  jarbe  verde  En 
Mardsinea  loageruluy,  pe  Bazmaoa  tse  jam  dusz  bani  jam  nu- 
merat,  Tot  Krony  Talery  frantzozeschty,  Szokotind  2.  la  un 
Galben,  ke  ascha  umbla  afare  un  Galben  en  pereteszk.  Schi  ja 
au  szkosz  din  kureoa  tse  jera  en  tsinsze  Reverszul  mjeu,  schi 
lam  Rupt  akolo.  dare  al 

3- o.  Tsaszul  tse  lam  foszt  kumperat  ku  9.  Kr.  szupt  Re¬ 
versz  lam  foszt  dat  la  Domnul  Oberlaitnant  Schtorch  szel  duke  la 
Szibiu,  schi  fiynd  ke  Domnul  Oberlaitnant  au  zebovit  la  pesta, 
En  pretzu  atselor  9.  Krony  jam  dat  la  muna  jey  Reverszul  Dom¬ 
nului  Oberi.  Schtorch,  schi  dela  mine  Iszkelit,  ka  viynd  ja  szey 
dea  tsaszul  la  muna  jey,  schi  ku  atsaszta  nemay  avend  la  mine 
nici  o  pretenzie  szau  dusz  dela  Regmt,  schi  au  venit  la  Ardeal, 
dare  ku  Domnul  Oberi.  Schtorch  nu  szau  entelnit  ka  szey  dea 
Tsaszul. 

4- o.  Domnul  Oberst  dela  pesta  prin  Lintz  (unde  jeu  ja- 
reschy  din  porunka  lui  printz  Ioan  mam  aflat  la  Exzekutzia 

Petruvaradainer)  schi  akolo  am  luatjaresch  la  muna  mea  Tsaszul, 
schi  au  Remasz  Reverszul  la  ja,  schi  Tsaszu  la  mine;  schi  al 

5- o.  Viynd  jeu  ku  Regementul  la  Szibiu,  au  venit  atsa 
Mujere  dela  Braschov  pentru  atsey  9  Krony  dela  Tsasz,  schi 
miau  tserut  au  tsaszu  au  Bani,  jeu  jam  tsevut  Reverszul  Enapoy 
(Temendume  ka  mune  poymune  ku  atsel  Reversz  sze  numy 
Tseje  Tsaszul  doaoare,  ka  o  mujere  fere  frika  lui  Dumnezeu, 
schi  fere  Ruschine  de  oameny)  ja  au  zisz  ke  au  pierdut  Re¬ 
verszul,  jeu  jam  zisz,  ke  pene  num  va  da  Reverszul  îatze  nuy 
dau  Bany,  dare  ja  au  pusz  Taga  ke  au  pierdut  Reverszul,  schi 
pentru  pritsina  atsaszta  am  foszt  schi  Enaintea  Domnului  Obrister, 
Vezind  ja  ke  nume  poate  Enschela  szey  dau  atsey  9  Kr.  schi 
szemi  tzie  schi  Reverszul,  au  szkosz  adoaoa  zi  Reverszul  en 
original,  schi  ascha,  En  kasza  fratelui  Director  Tempian  (avend 
la  ja  opretenzie  de  4.  au  5.  zlotz)  jam  numerat  atsey  9.  Krony 
Taler  schi  am  Rupt  Reverszul.  al 

6- o.  Fiynd  ke  atsa  Mujere  pene  a  nu  veni  noy  ku  Regimentu 
la  Szibiu,  Dupe  tse  jam  dat  Bani  pe  tsasz,  schi  am  Rupt  Re¬ 
verszul  jam  zisz  sesch  opreaszke  gura  de  a  vetema  may  mult 
numele  mjeu,  ke  alt  mintrile  nuva  umbla  bine,  ja,  au  Entseput 
en  potriva  mea  per  tu  a  reszpunde:  Tsem  pasze  mie  de  tine 
ka  tu  jeschty  un  pope,  schi  Galbenu  kare  tzam  dat  de  pome¬ 
nire  sze  mii  day  En  napoy,  schi  doy  Galbeny  pentru  kopila 
tse  oam  botezat  szemy  day  En  napoy,  schi  lantzul  de  tsasz  au 
2.  Galbeny  pentru  lantz  sze  mij  day,  ke  jeu  nu  vreu  szete 
schtiu  pe  tine .  (kare  ale  jey  ne  drepte  pretenzij,  din  Actele  schi 
zelburile  jey  pe  larg  sze  poate  vedea)  vezind  jeu  la  Densza  o 
neomenye  ka  atsaszta  oam  Enpinsz  pe  usche  aîare,  ja  szau 
apukat  de  usche,  schi  nau  vrut  sze  jasze,  ascha  jeu  jam  desz- 
fekut  menile  de  pe  usche,  schi  jam  dat  odate  ku  latu  pitsorului 
peszte  k..,  schi  oam  en  pinsz  pe  usche  alare,  Ensze  ascha  ku 
mile  am  dat,  ket  ku  adeverat  un  kopil  de  5  any  nits  vay  nar  fi 
zisz.  dare  ja  au  Eschit  din  Kasze  sztrigendumy  tot  Enschelotorule, 
dare  pe  densza  oau  foszt  betut  ku  keteva  zile  mainainte  la 
kertsme  la  Geisel  nişte  oameny,  din  Arpetak,  schi  au  mintzit 
ke  jeu  oam  betut,  pentru  kare  okare  am  vrut  szeo  kaut  ku 
Schzudekate,  Dare  apukend  ja  may  En  nainte  mau  keutat  la 
Konsistorium,  schi  al 

7- o.  Schzudekendune  la  Tsinsztitul  Konsistorium  szau  vezut 

ne  adeveratele  jey  Schzelbury,  schi  numau  Geszit  Schzudekata 
ku  nimika  jey  tseva  Datory.  al 

8- o.  Numita  prin  Mischlotsirea  Domnuluy  Obrister  schi  a 
Krejestij  General  Comando,  au  luat  Apelatzie  la  Krejeszkul  Gu- 
bemium,  Ascha  Consistoriumul  Toate  Actele  dupe  Rendujale 
leau  trimisz  la  General  Comando,  schi  de  akolo  la  Krejeszkul 
Gubemium,  De  unde  iszau  dat  Resolutie,  ke  dake  nu  jaszte 
multzemite  ku  Deliberatul  Consistoriumului,  sze  me  kaute  la  Tsin- 
sztitul  Judicat  al  Braschovuluy. 

9- o.  Numita  ku  atsa  Resolutzie  nu  szau  endesztulat,  schi 
au  dat,  de  nou  alte  Instantzie  la  Krejeszkul  Gubemium,  ku  totu 
en  protiva  tseloralalte  Instantzij  tse  au  fost  Dat  la  Tsinsztitul 
Consistorium.  Drept  atsey  jeu  pofteszk  ka  atsel  Transmission 
dela  Consistorium  ku  toate  Actele  szele  aduke  fatze  Enaintia 
Schzudeketzi,  schi  Schzudekate,  Din  atsela  Acte,  schi  din  In- 
stantzia  jey  tsa  may  pe  urme  atsaszta  Combineluind  szkimba- 
tele  jey  vorbe  ova  vedea  ke  nits  un  adever  nu  grejaste,  schi 
proteschteluind  pe  toate  keltujala  Pofteszk  sze  fake  Hoterire. 
Remuind  al  prea  Tsinsztitului  Judicat 

plekate  szluge 

Coronae  1802.  Iulye  15.  GEORGIUS  HAINESZ  m.  p. 

Protopop. 

* 

Ad  «0/1806. 

La  Prea  Tsinstitul  Magistrat  al  solobodi  Ksejestij  Tsetez  Braschovului 

umilite  Instantzie 

Prea  Tsinstit  Magistrat! 

Apelatzia  atsasta  dela  Tsinstitul  Iudicat  am  luat  pentru  ke 
Deliberatul  Tsinstitului  Iudicat  jaste  numay  din  gend  fekut,  dare 
nu  dupe  Acte.  Ba  ku  totul  en  potriva  Alegatijlor  de  amendoao 
pertzile,  pentru  ke  jeu  nits  am  tegeduit  nitse  tegedujeszk  ke 
perischa  szau  Actora  mea  Kiva  nu  mjau  dat  nu  13  #  schi  7  ±n 
schi  un  lantz.  Dare  eu  Bany  gata  20  de  Galbeny,  schi  un 
tsasz  pentru  4  #  Galbeny  care  szau  fekut  en  szume  24  4t, 
ensze  atsesty  Bany  jam  plătit  totz  dupe  kum  am  aretat  la 
alegatzia  mea  ku  praesentatul  14  Iulius  anno  1802. 

Dare  pomenita  Actora  Kiva  din  Reutate  schi  pizme  daka 
am  venit  ku  Regmtu  la  Szibiu  mjau  tserut  enapoy  un  galben 
kare  pentru  szluzbe  dumnnzeeschty  szau  Messgeld(?)  afare 

mjau  foszt  dat,  schi  jaresch  doy  Galbeny  kare  (kend  jam  | 
pletit  bani  tse  au  avut  la  mine,  schi  am  Rupt  Reverszul  szau  1 
obligatja  tse  jam  fost  dat  la  mune  pentru  atsey  bany)  jam  \ 
trasz  pentru  o  kopile  tse  mia  pusz  ku  szila  en  kar  de  oam  1 
hrenit,  schi  oam  purtat  en  Reterade  (retragere,  nota  transcr.)  \ 
5  szeptemuny,  fiynd  fina  jey,  pentru  a  keruja  (sic!)  hrana, 
schi  grischza  miau  fegeduit  pe  toate  ziua  X  (creiţari !)  30  schi 
jeu  jam  luat  numai  Rf.  9  adeka  2  rfh  atsestja  szint  3  #  care  ja 
szingure  la  Schzalba  jey  zitse  ke  jam  trasz  din  24  #  denduy 
numay  19  precum  sze  vede  la  Schzalba  jey  cu  Nr.  1.  Schi 
jaresch  2  4t  tsere  pentru  un  lantz  de  Ardsint,  kare  lantz  milau 
Tsinstit,  kend  am  kumperat  tsaszul  (mekar  ke  atsel  lantz  nau 
trasz  may  mult  ka  un  lot  de  Ardsint.  Din  kare  am  fekut  olin- 
guritza  ka  de  kafe  pentru  Sfenta  Evharistye)  atsaszta  je  toate 
pretenzia  jey  de  5  #  dupe  pomenita  Alegatzye  ku  Nr.  1 
de  unde  luminat  sze  vede  ke  jeu  nimika  datory  nuy  szint. 

M’au  tras  numita  Kiva  may  din  tey  la  Schzudekata 
Tsinstitului  Consistorium,  kare  dupe  tse  au  aszkultat  pe  amen- 
doao  pertzile,  au  fekut  aitsa  adeogatul  Deliberat  cu  N-o  2.  Din 
kare  Deliberat  luminat  sze  poate  vedea  ke  jaste  o  mintsinoasze, 
schi  fere  nits  un  fundament. 

May  en  kolo  sze  vede  jare  din  Alegatzia  jey  ku  N-o  3. 
En  kare  zitse  ke  are  la  mine  12  #. 

En  Alegatzia  ku  N-o  4.  zitse  ke  are  la  mine  24  #.  Iaresch 
Bărbatul  jey  cu  Alegatzia  lui  ku  N-o  5  praetendelujaste  20 

Sze  vede  din  protokolul  Iudicatului  ku  N-o  6.  ke  szau 
leudat  ketre  perszoane  de  tsinste  ke  are  la  mine  100  iţ,  schi 
ketre  altzi  au  zisz  ke  are  30  #. 

Toate  atseste  szint  szemne  ke  Actora  sau  perischa  mea 
aszte  o  mintsinoasze,  schi  vrea  szem  fake  Nepaszte  schi  sze 
vateme  tsinstja  mja  pentru  kare  jeu  protestelujeszk  schi  tsey 
pe  lenge  keltujale  Szatiszfactje,  pentru  atsasta  ajey  endrez- 
neale.  Schi  me  tziu  de  Deliberatul  Tsinstitului  Consistorium 
ku  N-o  1. 

En  tot  Respectul  Remuind  Al  prea  Tsinstitului  Magistrat. 

Plekate  Szluge 

GEORGIUS  HAINES  m.  p. 

Protop.  Braschov. 

Braschov,  1803.  August  25. 

* 

Ad  440/1806. 

Prla  Tsinstit  ludicat! 

Duplika  pereschij  meale  de  praesentatul  25  Febr.  a.  c.  am 
prijmit,  pe  ja  o  lasz  kum  pene  Akuma  sze  klevetjasyke,  Iare 
ieu  sztau  pe  Reszpunszul  Tsel  din  tey  de  praesentatum  14 
iulie  1802. 

Iare  may  enkolo  pentru  ke  perisha  mea  Kiva  au  vetemat 
tsinstea  schi  numele  mjeu,  kum  sze  viade  szupt  en  original 
Atestatu  ku  szlova  A.  B.  precum  de  alte  parte  schi  Berbatul 
jey  mjau  Tzinut  drumul  ka  un  Telhary  kum  sze  vede  sub  C. 
Deszpre  amendoy  atsestjak  poftesz  endesteiate  szatiszfactije, 
schi  nu  Bataje  au  alt  kanon,  Tsi  ka  atsest  katane  (kare  de  va 
îi  de  lipse  voy  areta  ke  schi  in  szatul  luy  sze  bate  ku  oameny 
schi  au  multz  frika  de  jel,  ku  Mujerea  lui  sze  sze  szkimbe  la 
alt  Regmt  în  Tzara  Leschaszke,  szau  en  Tzara  ungureaszke. 
Kets  jeu  despre  atsesty  oameny  fere  frika  lui  dumnezeu  szint 
in  perikul  ku  viatza  mea,  pe  lenge  kare  szint. 

Al  szlevitului  ludicat  Plekat  szluge. 

GEORGIUS  HAI  NES  m.  p. 

Protopop.  Braschovului. 

Poschkript: 

De  vreme  tse  Actora  schi  bărbatul  jey  sze  tzine  szupt 
Regmt  Comando,  Tziteluitele  Documentury  leam  luat  afare, 
szele  dau  la  General  Comando.  G.  HAINES  m.  p. 

Protop.  Braschov. 

Nici  Mag.  nu  s’a  lăsat  însă.  Femeia  aceasta  simplă,  care 
dă  cereri  peste  cereri,  scrise  când  româneşte,  cu  cirilice,  când 
nemţeşte,  când  latineşte,  ba  Consistorului,  ba  Comandei  regi¬ 
mentului,  ba  şi  Comitelui  G.  Banfii  de  Loschontz,  Gubernato- 
rului  regal,  nu  putea  să  le  Iacă  toate  acestea  de  capul  ei,  ci 
trebuia  să  fie  sfătuită,  îndemnată  şi  ajutată  de  cineva.  „Nici 
zalele  —  zice  ea  într’un  loc  —  nu  mi  le-au  plătit,  iară  eu 
poftesc  ca  P.  Popa  Hainăs  să  dovediască,  ori  cu  scrisoare,  ori 
cu  mărturii,  câţi  bani  mi-au  întors,  şi  unde  mi  i-au  dat.  Şi 
fiindcă  m’au  făcut  de  ruşine,  că  nu  sunt  cununată  cu  bărbatul 

meu,  ci  numai  ca  jo!  c _ poftesc  ruşinea  a  mi-o  lua  de  pă  obrazul 

meu...  Eu  protestăluesc  de  toate  cheltuelile  ce  voi  face,  să  mi 
le  întoarcă  împreună  cu  tot  trapădul.  Că  eu  sunt  gata  până  jla 
înalta  Curte  a  arăta  ce  mi-au  făcut,  şi  cum  m’au  înşălat  P. 
Hainăs,  şi  pântru  al  meu  m’au  şi  bătut".  (Cererea  din  1801  a 

Chivei  cătră  P.  Cinst.  Consistorium  ne  unit  din  Marele  Prinţipat 
al  Ardealului). 

Consistorul  cercetează,  ascultă  martori,  regimentul  şi  Ma¬ 
gistratul  tot  aşa.  Regimentul  31  de  infanterie  „Benyovsky*  se 
adresează  şi  el,  ca  şi  Magistratul,  Consistorului,  cu  rugarea  să 
cerceteze  cazul  —  căci  H.  nu  mai  e  preot  militar,  şi  nu  mai 
e  în  Braşov. 

Din  ascultarea  martorilor,  făcută  „In  Sibiu  la  Anul  1801, 
August  13.  Din  porunca  C.  Consistorium  Neunit  fiind  rânduiţi 
la  întrebarea  martorilor  mai  jos  însărcinaţi,  care  au  adus  Chiva 
fămea  Cătanii  Petru  Taus  din  31  reghiment  Benyovsky,  pentru 
nişte  bani  ce  arfi  dat  Părintelui  Gheorghe  Hainăs  ca  să-i  grijască* 
şi  semnată  de  Ioan  Dumitru,  paroh  la  Şura-mare  şi  Popa  Ioan 
Ştefanovici,  paroh  la  Sad,  cei  mai  mulţi  din  soldaţii  martori  fa- 
sionează  cam  la  fel:  „...nu  ştie,  nici  cu  ochii  săi  n’au  văzut, 
fără  decât  au  auzit  pe  P.  G.  H.  zicând  că  Petru  Taus  îi  iaste 
văr,  alta  nu  ştie  nimica*,  sau  „nu  ştie,  nice  cu  ochii  n’au  văzut 
să  fi  dat  Chiva  muerea  lui  Pătru  Taus  cătana  Părintelui  G.  H. 
vreun  ban  sau  alte  scule*. 

Alţi  martori,  de  pe  câmpul  de  luptă  încă  îşi  trimit  îasiunile 
lor.  Ia  cererea  regimentului ;  unul,  soldat  dela  „compania  de  Gra- 
natiri*,  Moise  Foarcaşi,  zice:  „...fiind  noi  la  Valzud,  au  zis  (P.  H.) 
că  Patru  (Taus)  este  văr  cu  Sfinţia  sa,  văr  prămare*... 

Procesul  începuse  la  1801,  dar  sentinţa  se  aduce  abia  la  12 
Maiu  1808,  şi  sună  astfel :  „Pârîtul  recunoaşte  că  a  primit  spre 
păstrare  cei  20#  şi  lanţul  de  argint,  şi  că  a  restituit  aceste  lucruri. 

Deoarece  însă  nu  e  în  stare  să  dovedească  afirmaţiunile 
sale,  iar  pârîşa  neagă  că  le-ar  fi  primit,  pârîtul  e  dator  să  le 
restitue,  pentru  a  evita  execuţia!... 

Haines  nu  mai  era  la  Braşov!...  în  arhivă  n’am  mai  aflat 
nimic  în  legătură  cu  această  cauză.  Nu  cred  însă  —  cunoscută 
fiind  firea  lui  şi  felul  cum  s’a  apărat,  —  să  se  fi  mulţumit 
cu  această  sentinţă.  Probabil  să  existe  în  arhiva  Sibiului  ur¬ 
marea  procesului,  pus  Ia  cale  din  locuri  mai  înalte,  contra  ace¬ 
stui  bun  Român  şi  vajnic  apărător  al  intereselor  sale,  ale  subal¬ 
ternilor  săi  şi  ale  Bisericii  pe  care  o  reprezenta. 

Prof.  CANDID  MUŞLEA. 

OPERA  EXEGETICĂ  A  LUI  TEODOR  DE  MOPSUESTIA 
LA  AL  II-LEA  SINOD  DIN  CONSTANTINOPOL  [l’Oeuvre  exe- 
g£tique  de  Theodore  de  Mopsueste  au  IIe  Concile  de  Constan- 
tinople]  M.  Voste,  Revue-Biblique,  38,  IV,  1929. 

Colaboratorii  savanţi,  Dhorme  şi  Lagrange,  cari  fac  onoare 
acestei  publicaţii,  şi-au  făcut  din  Biblie  un  document  monumental 
pentru  valorificarea  erudiţiei  lor.  Ei  au  tras  un  şir  întreg  de 
specialişti  cu  autoritate  In  urmă-le.  Iată  unele  studii  ale  revistei, 
pe  cari  din  cauza  importanţei  lor  le  amintim :  opera  lui  Teodor 
de  Mopsuestia  ia  al  II-lea  sinod  din  Constantinopol,  Geologia 
Palestinei  după  cercetările  mai  nouă,  Sculpturi  din  sudul  Iu¬ 
deii,  Caravană  biblică  în  patria  lui  Samson. 

Revenim  deocamdată  la  întâiul  din  aceste  studii. 

Teodor  de  Mopsuestia  este  acuzat  de  a  îi  negat  inspiraţia 
anumitor  cărţi  biblice;  Ia  fel  este  el  învinuit  de-a  fi  redus  va¬ 
loarea  mesianică  a  Psalmilor,  fapt  pentru  care,  se  zice,  că  re- 
cunoscându-şi  greşala  ar  fi  regretat  mai  târziu.  Din  cadrul  scrie¬ 
rilor  discutate  fac  parte :  Cartea  lob,  Ecclesiastui,  Cântarea- 
Cântărilor,  Rut  şi  Psalmii. 

După  Teodor  de  Mopsuestia,  lob  a  existat,  virtuţile  şi 
ispitele  sale  sunt  istorice  şi  au  devenit  legendare.  Numai  că 
scrierea,  care  se  intitulează  după  numele  lui  lob,  nu-i  nici 
sfântă,  nici  inspirată;  ea  este  în  mare  parte  o  ficţiune  poetică, 
compusă  după  exil  de  către  un  iudeu  înzestrat  c'o  oarecare 
cultura  literară  şi  păgână.  Asemenea  neagă  Teodor  de  Mopsue¬ 
stia  inspiraţia  cărţii  Ecclesiastui,  numită  şi  cartea  lui  Isus 
fiul  Iui  Sirah.  „în  discursurile  sale  a  voit  Sirah  să  imiteze  pe 
Solomon,  el  le-a  încărcat  cu  numeroase  figuri,  personificări, 
ficţiuni  poetice  şi  alegorice,  cu  toate  că  stilul  său  este  mult 
inferior  celui  a  lui  Solomon;  căci  Sirah  n’a  primit  darul  de-a 
grăi  ca  Solomon,  ci  el  a  compus  opera  sa  cu  înţelepciunea 
naturală  bazată  pe  ştiinţa  câştigată  prin  studiu.  Sirah  a  trăit  în 
timpul  când  Ptolmeu  Filadelful  domnea  peste  Eghipt  şi  Siria; 
se  pare  că  el  a  vieţuit  ceva  înainte  de  Macabei  şi  că  a  murit 
în  timpul  lor“. 

Teodor  de  Mopsuestia  nu  avea  mai  multă  stimă  nici  faţă 
de  Cântarea-Cântărilor,  pe  care  o  interpreta  într’un  sens  foarte 


4 


209 


REVISTA  TEOLOGICĂ 


material  şi  literal,  ca  fiind  cântece  de  dragoste  de  ale  lui  So- 
lomon,  pentru  mireasa  Sa  eghipteană,  fiica  Faraonului.  Aceasta 
este  părerea  lui  Teodor  de  Mopsuestia,  pecând  alţii,  ca  Gri- 
gorie  de  Nisa,  Sf.  Ioan  Gură  de  Aur,  referă  Cântarea-Cântărilor 
la  Hristos  şi  la  Biserică,  mireasa  Sa  [p.  395]. 

Despre  cartea  Rut,  zice  că-i  foarte  folositoare,  cu  toate  că 
n’a  fost  inspirată.  Aceeaş  tendinţă  radicală  o  ia  faţă  de  Psalmi. 
Abia  patru  dintre  aceştia  îi  interpretează  în  sens  mesianic  [II, 

vm,  xlv,  cx]. 

Ajung  aceste  câteva  idei  pentru  a  vedea  justificată  atitu¬ 
dinea  tradiţiei  bisericeşti,  care  a  condamnat  concepţiile  pericu¬ 
loase  din  punct  de  vedere  creştinesc  ale  lui  Teodor  de  Mopsuestia. 

Prof.  NICOLAE  NEAGA 

ATITUDINEA  MÂNTUITORULUI  FAŢĂ  DE  LEGEA  VE¬ 
CHIULUI  TESTAMENT.  {Contribuţie  Ia  Exegeza  Noului  Testa¬ 
ment)  de  Pr.  Prof.  Dr.  Gh.  I.  Ghia.  „Ramuri“,  Craiova  1929. 

Prin  râvna  sa  de  până  acum,  Preotul  prof.  Dr.  Ghia  trebue 
să  fie  bine  cunoscut  cititorilor  noştri.  Sfinţia  Sa  este  un  cer¬ 
cetător  consacrat  studiului  Noului  Testament.  A  cinstit  scrisul 
teologic  cu:  1.  înapoi,  —  la  Hristos.  2.  Creştinismul  şi  proble¬ 
mele  sociale.  3.  împărăţia  lui  Dumnezeu  după  Noul  Testament. 

4.  Sfântul  Ioan  Botezătorul  după  Evangheliile  canonice.  5.  Epi¬ 
stola  sfântului  Iuda,  introducere  şi  comentar. 

In  „Atitudinea  Mântuitorului  faţă  de  Legea  Vechiului  Testa¬ 
ment",  prof.  Dr.  Ghia  se  ocupă  de  problema  raportului  dintre 
Legea  veche  şi  Legea  nouă.  Raportul  dintre  cele  două  Testa¬ 
mente  este  evident.  Deja  întâiul  verset,  care  inaugurează  Legea 
nouă:  „Cartea  neamului  lui  Isus  Hristos,  fiul  lui  David,  fiul  lui 
Avram",  se  bazează  pe  locurile  mesianice :  Is.  XI,  1 ;  Jer.  XXIII, 

5,  XXX,  9,  XXX,  15;  Ez.  XXX,  23;  Osea  III,  5;  Amos  IX,  11; 
Mich.  V,  1 ;  Ps.  LXXXIX,  3,  4.  Legătura  dintre  cele  două  Testa¬ 
mente  se  poate  evidenţia  cu  exemple  nenumerate  din  toate 
scrierile  Aşezământului  din  urmă.  întregul  lanţ  de  scrieri  —  dela 
Evanghelia  Sf.  Matei  şi  până  Ia  Apocalipsa  din  Patmos  —  vă¬ 
deşte  această  înrudire.  Prof.  Dr.  Ghia  cercetează  însă  numai 
ceeace  a  zis  Domnul  despre  Legea  veche,  şi  cum  s'a  purtat 
faţă  de  aşezâmintele  ei,  dela  vârsta  de  12  ani,  până  la  jert¬ 
firea  de  pe  Golgota;  şi  arată,  că  în  activitatea  Sa  pământească 
Mântuitorul  s’a  referit  la  Vechiul  Testament  pentru  a-şi  justifica 
apariţia  şi  faptele  Sale,  pentru  a  se  opune  învinuirilor  aduse  de 
contrari,  şi  pentru  a  se  mângâia  în  momentele  grele  ale  acti¬ 
vităţii. 

Caracterul  divin  al  Legii  vechi  rămâne  în  ochii  Mântuito¬ 
rului,  numai  cât  în  împărăţia  mesianică  stăpâneşte  o  mai  severă 
apreciere  decât  în  legea  mozaică,  cu  privire  la  moralitate.  Deşi. 

Legea  nouă  întrece  Legea  Veche,  ea  păstrează  legătură  orga¬ 
nică  cu  aceea.  Mântuitorul  n’a  venit  în  lume  să  desfiinţeze 
Legea  vechiului  Testament,  ci  s’o  perfecţioneze.  A  desghiocat-o 
din  coaja  ei  naţională  şi  locală  şi  a  univerzalisat-o  şi  spiritua¬ 
lizat-o  prin  adâncirea  ei  în  sufletul  omenesc  şi  a  complectat-o 
adaugându-i  porunci  morale  nouă,  necunoscute  până  atunci.  Prin 
această  realitate  autoritatea  V.  Testament  nu  scade ;  din  contră, 
tocmai  prin  N.  Testament  preţul  Legii  vechi  se  urcă.  Ţinta 
întregului  V.  T.  este  mântuire  prin  Mesia,  iar  prin  sosirea  lui  Mesia 
aşteptările  V.  Testament  devin  realitate ;  sâmburele  revelaţiei 
divine  ajunge  la  împlinire  şi  desăvârşire.  In  acest  sens,  studiul 
preotului  Prof.  Dr.  Ghia  este  nu  numai  o  contribuţie  la  exegeza 
N.  Testament,  ci  şi  la  cea  a  Vechiului  Testament. 

Prof.  NICOLAE  NEAGA. 

JERFĂ  DE  SEARĂ  de  Victor  N.  Popescu.  Ediţia  II.  Bu¬ 
cureşti.  Pagini  154.  Preţul  80  Lei. 

Dl  Victor  N.  Popescu  este  cunoscut  şi  apreciat  în  viaţa 
noastră  bisericească  prin  două  lucruri,  cari  merită  să  fie  însem¬ 
nate  pe  răbojul  vremii.  In  primul  rând  interesul  ce-1  poartă  orto¬ 
doxiei,  pe  care  vrea  să  o  facă  cunoscută  şi  accesibilă  şi  peste 
hotarele  ţării  noastre,  —  şi  în  rândul  al  doilea  pentru  silinţele 
ce  le  face  d-sa  pentru  „trezirea  sufletului"  şi  adâncirea  vieţii, 
interioare.  Prima  strădanie  a  realizat-o  efemer  în  revista  inter¬ 
naţională  de  sinteză  ortodoxă  creştină,  întitulată  „Logos"  (revistă 
de  un  format  şi  cuprins  foarte  frumos  şi  bogat,  în  care  vorbea 
omul  de  carte),  —  iar  a  doua  în  cartea  d-sale  publicată  de  cu¬ 
rând  în  a  doua  ediţie :  „Jertfă  de  seară",  în  care  vorbeşte  omul 
de  inimă.  Din  sinteza  acestor  două  osteneli  rezultă  însuşi  su¬ 
fletul  d-lui  V.  N.  Popescu,  suflet  iubitor  şi  cunoscător  de  carte, 
şi  om  cu  inimă  largă  şi  aprinsă. 

Ca  să  justific  aceasta  afirmaţiune,  citez  numai  cuprinsul 
Jertfei  pe  cum  urmează,  după  Prefaţa  la  ediţia  a  doua  şi  după 
Introducere:  Jertfa  de  seară;  Viaţa  şi  moartea;  Feriţi-vă  de 
ucigaşii  de  suflete;  Dumnezeu  şi  omul  lăuntric;  Dela  îndoială 
la  adevăr;  Lumina  adevărului;  Suferinţa;  Bucuraţi- vă  pururea; 
Linişte  de  seară.  —  Aier  de  vecernie,  de  meditaţie  şi  rugăciune, 
—  şi  cerere  de  „odihnă  a  neputinţa",  a  gândului  şi  inimii  noa- 
tre,  —  iată  ce  transpiră  din  cartea  diui  Popescu.  Cu  adevărat 
hrană  sufletească,  cuprinsă  în  cuvinte  izvorâte  din  o  lăudabila 
„pasiune  pentru  divin". 

In  vremea  când  se  atinge  problema  retragerilor  spirituale, 
„Jertfă  de  seară"  e  binevenita.  Nu  cere  deplasări  în  spaţiu  şi-ţi 
îmbie  ocaziunea  de  a  sta  de  vorbă  cu  sufletul,  cu  omul  cel 
dinlăuntru,  pentru  a-ţi  armoniza  „gândirea  de  suprafaţă,  cu  sim¬ 
ţirea  adâncă,  pentru  ca  amândouă  să  curgă  în  acelaş  sens". 
Bazată  pe  texte  alese  din  Sî.  Scriptură,  filozofi  şi  poeţi  de 

elită,  cartea  e  o  atrăgătoare  şi  admirabilă  grădină  de  idei  şi 
simţiri  religioase. 

Dorim  ca  celebrele  „Cugetări"  ale  cugetătorului  Bl.  Pascal, 
a  căror  iminentă  traducere  şi  publicare  ne-o  anunţă  d-1  V.  N. 
Podescu  să  aibă  acelaş  legitim  şi  real  succes  şi  ecou  sufletesc, 
pe  care  l-a  avut  şi  dorim  să-l  aibă  şi  mai  departe  „Jertfă  de 
seară",  pe  care  a  scris-o  „ca  să  credeţi  că  Isus  este  Hristos, 
Fiul  lui  Dumnezeu,  şi  crezând,  să  aveţi  viaţă  în  numele  lui". 

Pr.  ILARIE  V.  FELEA. 

CONFESIUNI  ŞI  SECTE.  Studiu  istoric-misionar,  de  P.  S. 
Arhiereu  Grigorie  Leu  Botoşăneanu.  Bucureşti  Tip.  Cărţilor 
Bisericeşti  1929.  Pag.  242.  Preţul  120  Lei.  —  După  fotografia  şi 
un  autograf  al  Sanctităţii  Sale  Patriarhului-Regent  Miron,  şi  după 
o  scurtă  dar  cuprinzătoare  prefaţă,  studiul  P.  S.  Grigorie  cu¬ 
prinde  trei  părţi.  Partea  întâia  se  ocupă  cu  raportul  şi  influenţa 
Catolicismului,  Bogomilismului,  Husitismului  şi  Protestantis¬ 
mului  asupra  Bisericii  ortodoxe  române".  Partea  a  doua,  se 
ocupă  cu  „Sectele  şi  Biserica  ortodoxă  română".  După  ce  face 
o  caracterizare  generală  a  Bisericii  ortodoxe  române  din  veacul 
XVIII  şi  XIX;  fanarioţii  şi  stricarea  moravurilor,  indiferentismul 
şi  ateismul  sec.  XlX-lea,  1848  şi  secularizarea  averilor  dela 
1864,  apariţiunea  sectelor  şi  cauzele  acestei  apariţiuni,  înmul¬ 
ţirea,  împărţirea  şi  principiile  fundamentale  ale  sectelor,  P.  S. 
Grigorie  vorbeşte  despre  istoria  şi  doctrina,  cultul  şi  organi¬ 
zarea,  propaganda,  literatura  şi  viaţa  sectelor  din  România. 
Face  o  scurtă  expunere  chiar  şi  a  sectelor  „cu  nuanţe  de  aso- 
ciaţiuni  filozofice":  teosoîia,  spiritismul  şi  tolstoismul.  Partea  a 
treia  se  ocupă  cu  „mijloacele  de  întărire  a  Bisericei  noastre 
ortodoxe  române,  de  rezistenţă  faţă  de  celelalte  confesiuni  şi  de 
combatere  a  sectelor". 

Evident,  un  astfel  de  cuprins  nu  poate  avea,  decât  nota 
celei  mai  accentuate  şi  mai  apropiate  actualităţi.  Problema  mi¬ 
sionară,  care  preocupă  astăzi  spiritele  dornice  de  mai  multă 
spiritualitate  in  lume,  găseşte  în  studiul  P.  S.  arhiereu-locotenent 
al  mitropoliei  Moldovei,  —  soluţii  de  mâna  întâia  şi  îndrumări 
practice  de  o  valoare  indiscutabilă.  P.  S.  Grigorie  pune  mâna 
pe  rană,  uneori  taie,  dar  indică  şi  preceptul  de  însănătoşare, 
dupăcum  se  vede  aceasta  din  partea  ultimă  (a  treia)  a  studiului 
P.  S.  Sale,  în  care  vorbeşte  despre  cultul  creştin  ortodox  şi  va¬ 
lorificarea  lui,  despre  paroh  şi  parohie,  catehizare  şi  evanghe¬ 
lizare,  predică  şi  conferinţe,  atenee  şi  bănci  populare,  —  apoi 
despre  misionarism  şi  despre  mănăstiri,  şi  în  sfârşit  despre  pre¬ 
gătirea  clerului  şi  reforma  învăţământului  teologic.  Totul,  — 
pentru  a  intensifica  lucrul  nostru  misionar  şi  pastoral,  şt  pentru 
a  face  „să  locuiască  între  noi  şi  între  enoriaşii  noştri  Cuvântul 

lui  Hristos,  întru  toata  înţelepciunea,  învăţând  şi  înţelepţind  cu 
psalmi  şi  cu  laude  şi  cu  cântări  duhovniceşti". . . 

Pr.  IL.  V.  FELEA 

RELIGIE  ŞI  CARACTER,  studiu  psiho-pedagogic  de  Gh. 
Bota,  ispector-şef.  Oradea.  Pagini  86.  Lei  70. 

Astăzi  când  problema  învăţământului  religios  în  şcoală  se 
menţine  mereu  la  suprafaţă,  când  discuţiile  şi  părerile  asupra 
acestei  chestiuni  sunt  atât  de  contradictorii,  studiul  dlui  Gh.  Bota 
vine  să  arate  aşa  de  documentat  folosul  real  al  sentimen¬ 
tului  religios  în  formarea  personalităţii  morale.  Acest  studiu 
bazat  pe  curentul  psihologiei  funcţionale  atârnă  preţios  în  cum¬ 
păna  celor  ce  recunosc  valoarea  religiei  creştine  pentru  viaţa 
omenească.  Utilizând  scrierile  celor  mai  renumiţi  psihologi,  pe¬ 
dagogi  şi  sociologi  ai  lumii,  analizează  cele  două  elemente  ale 
problemei:  personalitatea  şi  religia.  Alăturându-se  teoriei  lui 
Herbart  şi  Forster,  stabileşte  ca  energia  şi  direcţia  sunt  compo¬ 
nentele  fundamentale  ale  personalităţii. 

Iar  analiza  psihologică  a  religiei,  bazată  şi  aceasta  pe  au¬ 
torii  cari  au  studiat  mai  adânc  fenomenul  religios,  a  dus  la 
concluzia,  că  din  toate  elementele  sentimentului  religios  se  des¬ 
prind  cele  două  componente  fundamentale  ale  personalităţii : 
dinamismul  şi  direcţia. 

Arată  rolul  sentimentului  religios  în  ansamblul  celorlalte 
stări  psihice,  apoi  că  religia  ca  instituţie  poate  fi  cel  mai  na¬ 
tural  drum  de  unificare  socială,  „iar  religia  ca  sentiment  poate 
Ii  nexul  personalităţii  omeneşti". 

Problema  religiei  şi  a  caracterului  aşa  cum  e  tratată  în 
studiul  dlui  Gh.  Bota  e  privită  dintr’o  lăture  aproape  nouă  (în 
spiritul  psihologiei  funcţionale)  şi  această  noutate  a  studiului 
de  faţă,  face  ca  valoarea  lui  sâ  fie  şi  mai  mare. 

Preot  SPIRIDON  CÂNDEA. 

PROTESTUL  PAPEI  PIUS  AL  XI-LEA.  Este  îndeobşte, 
cunoscută  persecuţia  bolşevistă  împotriva  Bisericii  ortodoxe  ruse.. 

Pentru  reamintirea,  cât  şi  pentru  rezumarea  celor  săvârşite 
în  timpurile  din  urmă  de  bolşevici,  e  destul  să  reproduc  ceeace 
afirmă  presa  străină  cu  privire  la  această  persecuţie,  că  este 
cea  mai  groaznică  din  câte  a  suîerit  vre-odată  creştinismul,  chiar 
mai  crâncenă  decât  persecuţia  lui  Nero,  ori  a  lui  Diocleţian. 

Această  situaţie  tristă,  în  care  se  găseşte  Biserica  ortodoxă 
din  Rusia,  a  determinat  unele  Biserici  să  protesteze  vehement 
în  contra  bolşevicilor. 

Chiar  şi  papa  —  căruia  nu-i  sunt  prea  dragi  ortodocşii  — 
a  protestat. 

Dar,  o  mică  întrebare.  De  ce  papa  n'a  protestat  până 
acum?  Răspunsurile  ar  putea  fi  multe.  Unii  ar  răspunde  că 
papa  se  mângâia  cu  speranţa,  că  doar-doar  persecuţia  ar  înceta; 
alţii,  că  persecuţia  niciodată  n’a  fost  aşa  de  crâncenă  ca  acum. 

Adevărul  nu  poate  fi  decât  unul.  Şi  anume :  papa  n’a  pro¬ 
testat  până  acum,  fiindcă  prin  împrietenirea  cu  bolşevicii  voia 
să  încheie  un  concordat,  prin  care  catolicismul  să  fie  favorizat 
faţă  de  celelalte  culte,  iar  Biserica  ortodoxă  rusă,  fiind  foarte 
mult  persecutată  din  partea  bolşevicilor,  să  fie  forţată  indirect 
să  treacă  la  catolicism,  ca  să  se  bucure  şi  ea  de  favorul  ca¬ 
tolicilor.  Dar,  văzând  „că  tot  ce  a  făcut  până  acum  nu  este 
bun“  şi  că  planurile  pe  cale  diplomatică,  pe  cale  paşnică,  au 
dat  eşec,  şi-a  schimbat  atitudinea  şi  a  început  lupta,  în  nădejdea 
că  doar  aşa  vor  câştiga,  pe  de-oparte  simpatia  Ruşilor,  pe  de 
altă  parte  vor  sili  pe  bolşevici  să  facă  vre-o  legătură  cu  Roma. 

Pentru  ilustrarea  celor  de  mai  sus,  să  scrutăm  cât  de  puţin 
această  chestiune. 

în  anul  1922,  la  o  conferinţă  ce  s’a  ţinut  la  Genua,  au 
participat  reprezentantul  papei  şi  delegatul  bolşevicilor,  Cicerin. 
Se  zice,  că  Ia  întâlnire  şi-au  strâns  foarte  călduros  manile. 
După  aceasta,  Cicerin,  a  făcut  chiar  o  vizită  papei. 

în  1925,  guvernul  bolşevic  a  înaintat  un  proiect  pentru  con¬ 
cordat,  prin  nunţiul  papal  din  Berlin.  Cu  toatecă  Vaticanul  a 

cedat  foarte  mult  din  pretenţiile  sale,  tratativele  n’au  avut  re¬ 
zultat  favorabil  pentru  Vatican,  încât  convenţia  dorită  nu  s’a 
realizat. 

în  1927,  Moscova  s’a  pronunţat  chiar,  că  această  che¬ 
stiune  este  definitiv  scoasă  din  programul  bolşevicilor. 

în  1928  şi  1929  Vaticanul,  fiind  ocupat  cu  liniştea  dela  el 
de  acasă,  n’a  mai  avut  timp  să  se  ocupe  şi  de  Ruşi. 

în  1930  papa  şi-a  îndreptat  din  nou  privirea  spre  Răsărit, 
dar  sub  alta  formă,  mai  ales  că  şi  momentul  era  oportun. 

Iată  ce  zice  D.  V.  Filosofov,  unul  din  cei  mai  mari  publi¬ 
cişti  din  Rusia  ţaristă :  „In  ultimele  tratative,  Rusia  n’a  Inte¬ 
resat  papalitatea  decât  din  punctul  de  vedere  al  unirii  celor  două 
Biserici  (a  Bisericii  ortodoxe  cu  Roma)  şi  triumful  catolicis¬ 
mului*  ; 1  papa  vrea  ca  fostul  regim  ţarist  din  Biserica  ortodoxă 
rusă  să  fie  înlocuit  prin  papalitate. 

întrebat  fiind,  locotenent-patriarhul  rus,  metropolitul  din 
Nijnii-Nowgorod,  Serghie,  de  câtra  corespondenţii  ziarelor  străine, 
în  ceeace  priveşte  protestul  papei,  a  declarat  următoarele : 
papa  nu  urmăreşte  altceva,  decât  cucerirea  Bisericii  ortodoxe 
ruse.  Dacă  i-ar  părea  râu  de  suferinţele  bisericii  ortodoxe 
ruseşti,  papa  n'ar  permite  ca  tocmai  supuşii  săi  să  persecute 
Biserica  ortodoxă  din  Polonia.  Mai  bine  ar  face  papa  de  şi-ar 
îndrepta  privirea  spre  cele  500  de  biserici  ortodoxe,  distruse  de 
catolici  în  Polonia. 

Din  acestea  reiese  foarte  clar,  că  papa  prin  protestul  dela 
2  Februarie  a.  c.  nu  urmăreşte  altceva,  decât  supunerea  Bise¬ 
ricii  ortodoxe  ruse. 

De  altfel  această  atitudine  au  avut-o  papii  şi  în  trecut. 
Aşa  în  ultimele  cruciade  şi  în  încercările  de  unire  dintre  Roma 
şi  Bizanţ,  începând  cu  Grigorie  al  VU-!ea,  continuând  cu  sinoa¬ 
dele  dela  Bari  (1198),  Lyon  (1274),  Florenţa  (1439)  etc _ până 

la  căderea  Constantinopolului  (1453),  Roma  avea  ca  deviză 
supunerea  celor  din  Răsărit,  în  schimbul  unui  ajutor  la  care 
erau  avizaţi  cei  din  Constantinopol,  din  cauza  pericolului  turcesc 
ce-i  ameninţa  din  zi  în  zi. 

Şi  în  timpurile  acelea  —  ca  şi  astăzi  —  papii  în  encicli- 
cile  lor  cătră  cei  din  Apus,  ziceau:  „trebue  să  ne  doară  inima 
pentru  fraţii  din  Răsărit" ! 

în  America  se  protestează  în  contra  persecuţiunii  catolice 
din  Polonia,2  iar  în  Europa,  şeful  catolicismului  protestează  îm¬ 
potriva  persecuţiunii  bolşeviste  din  Rusia. 

E  clar;  nu? 

ISAIA  SURU- 


1  Za  Svobodu  Nr.  18  din  20  Februarie  a.  c. 

*  Ziarul  rusesc  „Novoie  Ruscoie  Siovo"  Nr.  6.  220  din  6  Februarie 
a.  c.,  New- York. 

RUGĂCIUNI  PENTRU  CREŞTINII  PERSECUTAŢI  IN  RUSIA.  - 
Cumplita  prigoană  desfăşurată  de  Soviete  împotriva  creştină¬ 
tăţii  din  Rusia  roşie  a  stârnit  protestele  unanime  ale  tuturor  Bi¬ 
sericilor.  In  întruniri  publice  şi  prin  biserici  —  pretutindeni  s’au 
înălţat  cucernice  glasuri  către  Tatăl  cel  ceresc,  ca  să  izbăviască 
norodul  credincios  din  cumplitele  vremi  de  astăzi,  iar  pe 
vrăşmaşii  sfintei  Biserici  sâ-i  întoarcă  spre  mai  multă  iubire  de 
Dumnezeu  şi  de  oameni. 

Biserica  ortodoxă  română  nu  putea  lipsi  nici  ea  dela  această 
datorie.  La  îndemnul  Vlădicilor  purtători  de  grije,  preoţii  noştri 
s’au  rugat  şi  se  roagă  împreună  cu  poporul  credincios,  „pentruca 
Dumnezeu  să  lumineze  gândurile  celor  întunecaţi  prin  necre¬ 
dinţă,  iar  pe  ai  Săi  credincioşi  să-i  întărească  şi  neclintiţi  în 
dreapta  credinţă  să-i  păzească". 

Pentru  căldura  şi  frumuseţea  literară  a  ei  lăsăm  să  urmeze 
rugăciunea  ce  s’a  citit  în  bisericele  din  cuprinsul  arhidiecezei 
de  Alba-Iuiia  şi  Sibiu,  în  Dumineca  ortodoxiei. 

„Dumnezeule  cel  prea  înalt,  Stăpâne  şi  Făcătorule  a  toată 
făptura,  Ţie-ţi  aducem  mulţumită  noi  nevrednicii  robii  Tăi,  că  nu 
Te  întorci  dela  noi  pentru  păcatele  noastre,  ci  mai  vârtos  cu 
milostivirile  Tale  ne  întâmpini;  pentru  a  noastră  mântuire  ai 
trimis  pe  Unul  născut  Fiul  Tău  în  lume  şi  cu  darul  Sfântului 
Duh  ne  mângâi  şi  întăreşti  în  mântuitoarea  credinţă,  mărturisim 
Doamne  nemăsurata  şi  marea  Ta  iubire  de  oameni,  dar  văzând 
împotrivirile  şi  prigonirile  ce  se  fac  dreptei  credinţi,  cu  sme¬ 
renie  Te  rugăm  întru  tot  bunule  Stăpâne,  caută  spre  Biserica 
Ta  şi  o  izbăveşte  de  vrăşmaşii  ei  cari  prin  învăţături  greşite  şi 
prin  patimi  pierzătoare  de  suflet  se  împotrivesc  adevărului 
evangheliei  Tale,  se  lapădă  de  moştenirea  Ta  şi  înlătură  Harul 
Tău  cel  sfânt ;  întăreşte-ne  în  dreapta  credinţă,  luminează  ochii 
celor  rătăciţi  cu  lumina  adevărului  Tău,  înmoaie  inimile  cele 
împietrite,  ca  să  Te  cunoască  şi  să  se  întoarcă  spre  Tine  toţi 
ceice  s’au  lăpădat  de  sfânta  Ta  biserică.  Dă  Doamne  tuturora 
bucuria  mântuirii  Tale ;  întoarce-i  pe  toţi  spre  iubirea,  nădejdea 
şi  credinţa  cea  adevărată,  ca  împreună  cu  cetele  îngereşti  ne¬ 
osândiţi  să  preamărim  pe  Dumnezeu,  Tatăl,  Fiul  şi  Duhul  Sfânt 
—  Treimea  cea  sfântă,  în  vecii  vecilor.  Amin !“ 

E  frumos.  Era  însă  mult  mai  impresionant,  dacă  gestul 
creştinesc  se  făcea  pe  ţară  —  şl  în  aceeaş  zi. 


NECULCE. 


NOTE  ŞI  INFORMAŢII. 

TRADIŢIA  noastră  bisericească  are  pentru  noi  valoarea  căr¬ 
ţilor  sibylline.  Nefiind  notată,  cea  mai  mare  parte  din  ea  se 
pierde,  iar  ce  rămâne  are  o  valoare  nepreţuită.  Fiindcă  prin  ea 
se  mai  poate  întregi  în  oare  care  măsură,  cu  detalii,  tabloul 
trecutului  nostru,  schiţat  în  cadrele  mari  de  istoricii  noştri  şi  se 
pot  verifica  prin  dovezi  multiple  atâtea  constatări  juste  pentru 
cari  avem  rarisime  mărturii  şi  se  pot  îndrepta  altele  greşite. 

Arăt  în  altă  parte1  mai  pe  larg  motivele,  cari  ne  în¬ 
deamnă  să  scăpăm  dela  pieire  aceste  tradiţii,  cari  mai  există 
încă.  Aici  dau  publicităţii  câteva  notiţe  despre  biserica  din 
satul  meu  natal  (Veneţia  de  jos,  jud.  Făgăraş),  pe  cari  mi  le-a 
comunicat  acum  25  de  ani  moşul  meu  Ioan  Stoica  (născut  în 
anul  1815  şi  mort  în  anul  1908),  fost  cantor  al  bisericii  noastre. 
Fireşte  informaţiile  nu  sunt  complete,  fie  că  n’am  ştiut  să  i 
le  cer  moşului  meu,  fie  că  dânsul  nu  mi  le  putea  da. 

„Dela  părinţi  am  auzit,  că  la  adunarea  cea  mare  din  Bâl- 
gărad  pentru  unire  au  mers  şi  dela  noi  popa  Constantin  Pen- 
ciu  şi  2  curatori  şi  au  primit  unirea.  Intorcându-se  popa  cu  cu¬ 
ratorii  i-a  luat  satul  la  goană,  pentru  că  au  lăsat  legea  stră- 
moşască,  pentrucâ  au  vândut  legea  noastră,  ca  să  vă  dea 
vouă  moşii  şi  leafă.  (Săgeata  mă  privea  pe  mine,  care  mă 
pregăteam  pentru  preoţie,  dar  era  şi  o  acuză  generală  împo¬ 
triva  preoţiinei,  care  —  cinste  excepţiilor  onorabile  —  pentru 
interese  materiale  şi-a  părăsit  legea  strămoşască).  Popa  a  fugit 
în  ţară,  sfătuit  de  unii  oameni,  şi  s’a  dus  Ia  mitropolitul  de  acolo 
şi  s’a  rugat  de  iertare.  Mitropolitul  întâiu  a  vrut  să-l  pedep¬ 
sească,  pentru  că  a  trecut,  apoi  l-a  iertat  şi  i-a  dat  carte  la 
mână,  că  l-a  deslegat,  l-a  desafurisit  şi  i-a  dat  iarăşi  dreptul 
să  slujască. 

Intorcându-se  popa  n’a  putut  sluji  în  biserică,  fiindcă  era 
încuiată,  că  după  trecerea  popii  oamenii  n’au  mai  mers  la  bi¬ 
serica  spurcată  de  uniţi  şi  auzind  stăpânirea  de  asta  a  închis 
biserica.  Atunci  Gheorghe  Frâncu,  care  avea  o  casă  mare  a 
dăruit-o  bisericii,  ca  să  se  slujască  în  ea.  Aceasta  a  fost  casa 


*  Vezi  articolul:  Pentru  un  şematism  bisericesc,  din  Nr.  t — 2  al  „R.  T.*‘ 

lui  Dumnezeu  până  când  s’a  zidit  biserica  de  azi.  Popii  se 
sfinţeau  în  România  şi  veniau  de  acolo  cu  dreptăţi  scrise,  că-i 
popă  neunit,  greco-râsăritean,  nu-i  unit  cu  papistaşii.  Slujba  se 
făcea  dintr’un  catavasier  grecesc-sârbesc-românesc,  pe  care  l-am 
apucat  şi  eu. 

Popa  Ion  Comaniciu  în  1732  s’a  dus  să  strângă  milă 
pentru  biserică,  pentrucă  împăratul  dase  voie  şi  neuniţilor  să-şi 
facă  biserici.  In  Braşov  a  dat  peste  un  om  al  lui  Dumnezeu  cu  nu¬ 
mele  Dimitrie  Scurtu,  negustor  în  Scheiu,  care  auzind  de  nă¬ 
cazul  nostru  a  zis,  că  face  el  biserică,  să  fie  pe  numele  său.. 
A  venit  în  Veneţia  cu  popa  Comaniciu,  a  strâns  oamenii  şi 
s’au  înţeles  să  aşeze  biserica  pe  locul,  pe  care  se  află  azi. 
(Grădina  era  stăpânită  de  5  fraţi:  Stoica  Achim,  Stoica  Boteş,. 
Stoica  Ianăş,  Stoica  Mirea  şi  Stoica  Chiuşdea.  Aceştia  au 
dâruit-o  bisericii  cu  condiţia  să  nu  plătească  nici  ei,  nici  ur¬ 
maşii  lor,  popii  simbria  de  o  ferdelă  de  bucate).  Au  adus. 
paleriu  din  Merghindeal  şi  s’au  tocmit  cu  el  aşa,  ca  Scurtu  să 
plătească  la  paleriu  şi  la  zidari,  iar  satul  să  ajute  cu  lucrul  şi 
să  dea  de  mâncare  Ia  zidari.  Zidirea  s’a  început  în  anul  1790. 
Au  făcut  turnul  şi  biserica  fără  boltitură.  Aşa  a  stat  biserica 
neboltitâ  până  la  1818.  Atunci  a  venit  vlădicul  Moga  şi  văzând 
biserica  neboltită  a  întrebat  pe  oameni,  că  de  ce  n’o  boltesc.. 
„Suntem  săraci  Prea  Sfinţia  Ta".  „Dar  văd  că  aveţi  case  mari 
şi  frumoase,  sunteţi  bine  îmbrăcaţi;  îmbrăcaţi  dar  şi  casa  lui 
Dumnezeu,  nu  numai  pe  voi.  Când  mergeţi  în  târg  cumpăraţi 
cu  5  creiţari  mai  puţin  şi  faceţi  un  biscăn,  adunaţi  bani  şi  bol- 
tiţi-vâ  biserica".  întrebând,  că  cine  a  făcut  biserica,  oamenii  au 
răspuns  că  Dimitrie  Scurtu,  un  negustor  din  Braşov.  „Duce- 
ţi-vă  şi-i  spuneţi  din  partea  mea,  că  i-am  dat  binecuvântare  să 
sfârşească  lucrul,  pe  care  l-a  început". 

Pe  la  1820  Scurtu  a  şi  plătit  boltitul  bisericii,  iar  zugrav 
a  adus  din  Braşov  de  a  zugrăvit  biserica.  La  cheltuiala  boltirii 
a  ajutat  şi  David  Lascu  Boeriu. 

In  1849,  în  revoluţie,  a  fost  surpat  turnul  şi  au  stricat  şi 
coperişul  bisericii.  Până  la  1858  s’a  făcut  un  coperiş  provizor 
de  paie.  Atunci  ginerele  lui  Scurtu  a  dăruit  12000  de  ţigle  şi 
s’a  făcut  din  nou  şi  coperişul  şi  turnul  bisericii". 

Prot.  EMILIAN  STOICA. 

* 

E  ÎNDEOBŞTE  cunoscută  risipa  de  cerneală  şi  talent  ce  se 
face  pentru  a  arăta,  că  una  dintre  esenţialele  datorinţe  ale  Bi¬ 
sericii  şi  ale  slujbaşilor  ei  este  de  a  organiza  şi  a  săvârşi 
opera  de  caritate  creştină.  Dar  în  acelaş  timp  tot  aşa  de  cu¬ 
noscută  este  sărăcia  instituţiei  sacre  pe  care  statul  a  jefuit-o 
de  toate  averile  sale  —  şi  a  slujitorilor  ei,  pe  cari  statul  îi  „sa¬ 
larizează"  aşa,  cum  ştie  toată  lumea. 

E  lucru  clar.  Ori  se  crează  Bisericii  o  situaţie  materială, 
care  să-i  permită  organizarea  carităţii  creştine,  ori  să  nu  i  se 
pretindă  c-eeace  nu  poate  face. 

Aceeaş  atitudine  justă  se  impune  îaţă  de  preoţi. 

in  bilanţul  anului  bisericesc  (1929)  din  ziarul  „Cuvântul0 
preGţimea  e  acuzată,  a  nu  ştiu  cata  oară,  că  oridecâteori  se 
adună  în  congres,  cere  spor  de  salarii. 

Tinărul  „judecător"  nu  şi-a  dat  seama  de  ce  scrie.  Pen- 
truca  dacă  şi-ar  îi  dat  seama  nu  ar  ignora  faptul,  că  niciodată 
cererea  justă  a  preoţimii  n’a  fost  satisfăcută.  I  s’a  aruncat  tot 
fărâme,  rămăşiţe  „dela  masa  bogaţilor". 

Prin  urmare,  judecătorii  improvizaţi  ai  preoţimii  noastre  ar 
trebui  să-şi  tempereze  zelul  şi  să-şi  măsoare  postulatele.  Ori 
gura  lor  e  făcută  numai  spre  a  cere,  nu  şi  spre  a  îmbia? 

* 

SCRIIND  în  numărul  nostru  din  urmă  despre  „AGRU“  (Aso¬ 
ciaţia  Generală  a  Românilor  Uniţi),  ne-am  exprimat  îndoiala  în 
sinceritatea  programatică  a  acestei  asociaţii,  care  prea-şi  afi¬ 
şează  confesional ismul  pur,  lipsit  de  orice  lozinci  politice. 

O  foaie  eparhială  unită  s’a  supărat  —  nevoie  mare  — 
pentrucă  suntem  în  stare  să  atribuim  AGRU-lui  şi  alte  scopuri 
—  în  speţă  politice  —  decât  cele  mărturisite. 

Supărarea  foii  este  nesinceră,  ca  şi  programul  AGRU-lui. 
Un  fapt  recent  ne  dovedeşte  afirmaţia  noastră.  Iată  de  ce  e 
vorba. 

Dăunâzi  a  avut  loc  constituirea  AGRU-lui  din  Mediaş.  La 
adunarea  de  constituire  au  participat  şi  slujbaşii  comunali,  ju¬ 
deţeni  şi  de  stat,  în  frunte  cu  prefectul.  Căci  aproape  toţi  — 
vorbim  de  cei  de  provenienţă  mai  nouă  —  sunt  uniţi.  Până  aici 
nimic  deosebit.  Dar  la  adunare  a  participat  şi  dl  Dr.  Dionisie 
Roman,  care,  după  câte  ştim,  e  ortodox  şi  încă  membru  al  adu¬ 
nării  eparhiale  de  Sibiu.  In  ce  calitate  a  participat  dl  Dr.  D. 
Roman  la  constituirea  AGRU-lui  din  Mediaş?  In  calitate  de 
membru  al  unei  adunări  eparhiale  ortodoxe?  E  greu  de  crezut... 
Dimpotrivă  suntem  ispitiţi  să  credem,  că  prezenţa  d-saie  Ia 
acea  adunare  nu  se  poate  explica  decât  prin  faptul  că  dl  Dr. 
D.  Roman  este...  deputat  naţional-ţărănist.  E  simplu,  nu? 

Atunci,  de  ce  vă  supăraţi,  domnilor?  Fiindcă  vedem  clar 
şi  vorbim  lămurit? 

* 

PRESA  vorbeşte  despre  anume  dificultăţi  în  legătură  cu 
aplicarea  Concordatului  încheiat  între  Statul  român  şi  Vatican. 
Noi  nu  ne  mirăm  de  loc.  Dificultăţi  mari  au  întâmpinat  guver¬ 
nele  şi  la  încheierea  acestui  concordat  anticonstituţional  şi  anti¬ 
naţional.  Şi  ele  nu  vor  dispărea  niciodată;  ci  dimpotrivă,  vor 
spori  tot  mai  mult  —  pentru  conştiinţele  curate. 

Atunci?  Să  se  denunţe  concordatul!  Ocazii  sunt  destule, 
slavă  Domnului.  Că  ni-le  ’mbie  catolicismul  agresiv  şi  nesăturat, 
în  fiecare  zi. 

* 

PĂRINTELE  S.  Cândea  subliniază,  într’un  articol  din 
„Telegraful  Român",  apariţia  recentă  a  un  i  serii  întregi  de  cărţi 
reprezentative  în  teologia  ortodoxă  română,  văzând  în  acest 
fapt  îmbucurător  incontestabila  dovadă,  că  tot  mai  mult  ne 
trezim  Ia  conştiinţa  rolului  care  ni  s’a  rezervat  în  istoria  orto¬ 
doxismului  universal.  Aceeaş  concluzie  o  desprinde  şi  din  planul 
gTandios  al  traducerii  în  româneşte  a  Sfinţilor  Părinţi  şi  din  alte 
gânduri  cari  frământă  azi  pe  cei  mai  luminaţi  fii  ai  Bisericii 
noastre. 

E  bine  că  se  spun  aceste  lucruri,  pentrucă  ele  au  darul 
de  a  ne  spori  conştiinţa  datoriei  şi  a  prestigiului  de  care  trebuie 
să  se  bucure  Biserica  noastră. 

Văzând  realizările,  ne  vom  încrede  tot  mai  mult  în  pute¬ 
rile  noastre  şi  ne  vom  împlini  tot  mai  bine  misiunea  pe  care 
ne-a  dat-o  Dumnezeu  întru  propoveduirea  Evangheliei. 

In  orice  caz  metoda  aceasta  este  mai  rodnică  decât  aceea 
care  ţine  să  remarce  numai  ce  e  rău  în  viaţa  unei  Biserici  şi 
risipeşte  energiile  numai  în  critică  stearpă  şi  desnădăjduitoare. 

Fireşte,  e  de  prisos  să  mai  spunem,  că  această  conştiinţă 
a  misiunii  nu  trebuie  identificată  cu  mesianismul  orgolios  şi 
intolerant,  străin  de  sufletul  neamului  românesc  şi  de  orice  creşti¬ 
nism  superior. 

❖ 

ESTE  deosebit  de  îmbucurătoare  regularitatea  cu  care  unele 
despărţăminte  ale  Asociaţiei  clerului  „Andreiu  Şaguna“  îşi  ţin 
adunările  lor.  In  aceste  adunări  nu  se  pun  la  ordinea  zilei  numai 
chestiuni  administrative  sau  practic-pastorale,  ci  şi  probleme 
teoretice,  a  căror  expunere  de  către  conferenţiari  iscusiţi  deschide 
preoţimii  noastre  orizonturi  nouă. 

Unde  cercetarea  astorîel  de  probleme  cade  în  sarcina  unor 
oameni  în  neîntrerupt  contact  cu  ştiinţa  teologică,  evident,  obştea 
preoţimii  rămâne  deosebit  de  luminată  şi  reconfortată.  Cum  s’a 
întâmplat  la  Sibiu,  unde  cu  prilejul  ultimei  adunări  de  primăvară 
a  despărţământului  Asociaţiei  preoţimea  noastră  a  avut  prilejul 
să  asculte  luminata  conferinţă  a  d-lui  Dr.  D.  Stăniloae,  profesor 
la  Academia  teologică  „Andreiană",  asupra  problemei:  învăţă¬ 
tura  despre  mântuire  după  epistola  către  Romani  a  Sf.  Apostol 
Pavel. 

Constatarea  aceasta  îmi  sugerează  şi  o  propunere :  despâr- 
ţămintele  să-şi  permită  din  când  în  când  şi  schimbul  de  confe¬ 
renţiari.  Pentru  mai  multa  variaţie. 

* 

„Graiul  Vremii"  are  în  Nr.  27 — 28  din  1929  aprecieri  pe 
cât  de  elogioase  pe  atât  de  juste  asupra  îmbelşugatei  activităţi 
a  vechiului  nostru  colaborator,  părintele  I.  Hanzu  din  Cacova. 
Le  reproducem,  cu  bucuria  unor  prieteni  sinceri: 

Aţi  cetit  pe  Popa  Tanda  din  Sărăceni  şi  sunt  sigur,  câ 
după  ce-aţi  închis  cartea  plini  de  satisfacţie  de  isprava  acestui 
minunat  slujbaş  al  altarului,  cu  o  firească  amărăciune  apoi  v’aţi 
zis :  Păcat  că  acest  popă  n'a  fost  decât  în  imaginaţia  lui  Slavici. 

Şi  nu-i  aşa.  Popa  Tanda  de-ar  trăi  în  came  şi  oase  şi 
dacă  s’ar  coborî,  venind  cu  trenul  din  spre  Sibiu,  pe  linia  ce 
merge  spre  Vinţ,  în  halta  Cacova  şi  ar  lua-o  spre  miază  zi,  ar 
întră  într’un  sat  pe  drum  străjuit  pe  amândouă  părţile  de  meri 
frumoşi  şi  împătulaţi,  plini  de  rod  şi  ispititori.  Cu  cât  ar  merge 
mai  departe,  cu  atât  şi-ar  da  seama  câ  satul  ce  se  desfăşură 
sub  muntele  ce-şi  sprijine  numai  aci  poalele,  este  cu  mult  mai 
pre  sus  decât  şi-ar  fi  putut  el  dori  în  Sărăcenii  lui.  Şi  dacă  ar  în¬ 
treba  un  Rumânaş  ce  coboară  pe  drum  spre  Sibiu  pe  lângă 
boulenii  lui  frumoşi  şi  bine  întreţinuţi  ce  trag  agale  carul  cu 
scânduri  sau  vărghini  de  vânzare,  cine-a  stăruit  la  înfrumseţarea 
acestui  ţinut,  de-a  făcut  dintr’un  pământ  vrăşmaş  de  sărac  un 
colţ  de  rai  plin  de  dărnicie,  i-ar  răspunde  luându-şi  cu  respect 
pălăria  în  mână:  „Domnii  părinte  Hanzu". 

Părintele  Ioan  Hanzu  n’a  ajuns  încă  la  cincizeci  de  ani  şi 
cu  toate  astea  a  isbutit  în  anii  de  păstorire  să-şi  transforme  cu 
desăvârşire  satul.  Dintr’o  paragină,  dintr’un  sat  unde  toată  nă¬ 
dejdea  era  aiurea,  a  isbutit  să-i  facă  pe  oameni  să  aibă  un 
extraordinar  isvor  de  câştig.  Pomii.  Cum  se  vor  îi  uitat  miraţi 
copiii  la  domnu  părinte  ce  năpădise  grădina  şcolii  cu  mii  de 
băeţi,  ce-şi  pierdu  vremea  altoindu-i,  răsădindu-i.  Cum  se  vor 
fi  crucit  cei  mari  apoi,  când  le  va  fi  cerut  să-şi  sădească  în 
gradină,  pe  locuri,  meri,  peri  şi  alte  altoae.  Câtă  stăruinţă,  ce 
îndărătnicie  extraordinară  pentru  realizarea  unui  gând  în  chip 
integral.  Satul  azi  este  o  pădure  de  pomi. 

Merii  în  deosebi  de  toate  varietăţile  şi  în  deosebi  de  cei 
care  rezistă  până  primăvara  aduc  satului  un  câştig  frumos.  Pâr. 
Hanzu  trebue  să  fie  un  om  fericit.  Nu  cred  să  fie  cineva  să  fi 
făcut  satului  său  un  mai  mare  bine  în  viaţa  lui. 

Sfaturile,  predicile,  conferinţele  ar  fi  sbâmăit  pe  la  ureche 
şi  nimic  nu  s’ar  fi  realizat. 

Mă  uit  la  gospodăria  mea,  unde  n’am  isbutit  să  am  în 
grădină  un  pom  mai  mult  şi  înţeleg  cu  atât  mai  mult,  ce  valoare 
are  munca  şi  stăruinţa  Păr.  Hanzu. 

Dar  aşa  de  mare  i-a  fost  pasiunea,  atât  de  mult  şi-a  pus 
sufletul  pentru  înfrumseţarea  plaiului  său  cu  pomi  roditori,  pentru 
înzestrarea  satelor  cu  un  isvor  sigur  de  câştig,  încât  azi  este 
aproape  obsedat.  Nu-1  mai  cuprinde  satul.  El  ţine  ca  întreaga 

regiune  s’o  transforme.  A  şi  transformat-o.  Toate  drumurile  ■ 
sunt  acum  însemnate  cu  altoi  din  cei  mai  frumoşi  şi  mai  rari. 

De  aproape  douăzeci  de  ani  de  când  îl  cunosc,  de  când  ' 
munca  lui  se  desfăşură,  răbduriu,  cuceritoare,  pas  cu  pas,  opera  ■ 
lui  creşte  nu  numai  material  cu  lăstarii  pomilor,  dar  şi  în  chip 
moral  şi  naţional.  A  văzut  cineva  un  câmp  de  meri  înfloriţi?  ţ 
Ai  unul  în  preajma  casei  şi-ţi  simţi  sufletul  renăscând.  Ia  gân-  ; 
diţi-vă  la  întreg  ţinutul  Părintelui  Hanzu...  i 

Omul  acesta  a  prefăcut  un  sat,  o  regiune.  ■ 

Toţi  din  jurul  acela,  bărbaţi,  tineri  şi  mai  maturi  părăsiau 
casa  primăvara  şi  veneau  abia  toamna  târziu.  Mergeau  la  oi,  1 
în  slujbă  la  negoţ,  ba  până  şi  în  America.  Pământul  lor  li  se 
părea  vitreg,  vrăşmaş.  încet,  încet  se  paralizau  rădăcinile  ce 
legau  sămânţa  aceasta  de  oameni  de  pământul  lor. 

i 

In  vremea  aceea  era  o  primejdie  de  moarte  pentru  noi.  I 
Nici  un  pas  nu  trebuia  cedat  stăpânitorilor.  Păr.  Hanzu  n’a  fost  j 
ispitit  de  politica  vorbelor  şi  a  discursurilor  sforăitoare.  El  a 
pus  mâna  pe  hârleţ.  A  dat  o  pildă  ce  va  rămânea  multă  vreme 
înscrisă  în  sufletul  celor  din  preajma  locului.  El  a  făcut  pe  ori¬ 
care  să  dobândească  încredere  în  glia  strămoşilor  Iui  şi  să-şi 
înfigă  şi  el,  ca  merii  şi  perii  altoiţi  cu  nădejdi  nouă,  rădăcina 
cât  mai  adânc  în  pământul  strămoşilor  lui. 

Nimeni  nu  ştie  să  preţuiascâ  cât  de  mare  este  roada  mo¬ 
rală  ce  isvoreşte  din  toata  opera  părintelui  Hanzu. 

Cultivând  grădiîiile  a  cultivat  sufletul  oamenilor  săi.  Ori 
cine  va  nimeri  în  colţul  acela  vârât  sub  dealuri  —  ori  cine  va 
deschide  ochii  şi  va  vedea  minunea  aceasta  săvârşită  în  două¬ 
zeci  de  ani  de  muncă  stăruitoare  şi  fanatică  —  va  înţelege  ce 
preoţi  are  încă  neamul  acesta  —  mai  ales  când  va  afla  <"ât 
este  de  retras,  de  modest,  cât  este  de  desinteresat  pentru  toată 
zdroaba  lui. 

O  dar  pentru  tot  ce  a  făcut  în  sat,  ajutat  de  o  tovarăşe 
înţelegătoare  şi  devotată,  ar  trebui  ceva  mai  mult  decât  o  fugară 
înseilare.  —  Dar  atunci  ar  dispărea  tipul  simpatic,  Popa  Tanda 
din  cărţile  de  cetire  —  Părintele  Hanzu  care  a  împodobit  şi-a 
sfinţit  locul. 

* 

GUVERNUL  dlui  Maniu  a  votat  o  sumă  de  trei  milioane 
lei  pentru  acoperirea  cheltuielilor  împreunate  cu  serbările  şcoa- 
lelor  dela  Blaj.  Prin  urmare  iar  alaiu,  iar  discursuri,  iar  banchete, 
iar  manifestaţii.  N’am  avea  nimic  de  zis,  dacă  ele  n’ar  costa 
parale.  Dar  a  face  paradă  scumpă  într’un  timp  când  funcţionarii 
îşi  primesc  salariile  de  mizerie  la  două-trei  luni  şi  când  din  pri¬ 
cina  crizei  economice  fără  precedent  se  refuză  credite  recla¬ 
mate  de  necesităţile  inexorabile  ale  celor  mai  importante  insti¬ 
tuţii,  însemnează  cel  puţin  risipă  de  oameni  neghiobi. 

Pentru  şcoalele  dela  Blaj  se  aranjează  alaiu  plătit  din 
'vistieria  ţării  cu  trei  milioane  de  lei,  iar  profesorilor  dela  Aca¬ 
demia  teologică  din  Sibiu  li  se  refuză  plata  salariilor  ce  li  se 
cuvin ! 

Autoritatea  noastră  bisericească  n’are  nimic  de  spus  la 
această  revoltătoare  stare  de  lucruri? 

* 

NUMĂRUL  nostru  festiv,  prin  bogatul  şi  selectul  său  cu¬ 
prins,  ca  şi  prin  distinsa  sa  execuţie  tehnică,  a  avut  darul  să 
stârnească  admiraţia  unanimă  a  tuturor  cititorilor.  Dovadă  elo¬ 
gioasele  cronici  din  presă  şi  numeroasele  scrisori  primite  dela 
particulari.  Pentru  noi  felicitările  nu  au  decât  un  singur  tâlc, 
acela  care  se  desprinde  şi  din  îndemnul  Sfântului  Apostol  Pavel : 
„Una  facem:  uitând  ceeace  sânt  în  urma  noastră,  ne  întindem 
cât  putem  spre  cele  dinainte,  alergăm  la  semn,  la  răsplata 
dumnezeeştii  chemări  de  sus...“  (Fii.  3,  14.) 

Cât  despre  ceice,  atât  de  delicat,  ar  fi  dorit  mai  multe 
clişee,  îi  îndrumăm  să  citească  Ioan  3,  30. 

* 

UNII  autori  sau  editori  au  obiceiul  de  a  ne  trimite  dări  de 
seamă  sau  anunţuri-reclame  despre  unele  cărţi  apărute,  ori 
despre  altele  ce  vor  apărea  „în  viitorul  apropiat".  Şi  încă  fără 
să  ne  trimită  exemplarul  cuvenit  pentru  a  ne  da  putinţa  să  ve¬ 
rificăm  recenzia  sau  anunţul. 

Aducem  la  cunoştinţa  celor  interesaţi,  că  nu  publicăm  nici 
o  recenzie  şi  nici  un  anunţ  despre  cărţi,  cari  nu  se  trimit  re¬ 
dacţiei.  N.  C. 

MĂRUNTE. 

—  Ruşii  au  aşezat  o  universitate  antireligioasâ  în  „Casa 
Culturală  Maxim  Gorki“  în  Petrograd. 

—  Biserica  ortodoxă  din  Rusia  este  desbinată  în  o  mulţime 
de  confesiuni.  Cea  mai  puternică  este  biserica  cea  veche  care 
stă  sub  conducerea  patriarhului  Tychon  şi  numără  28,700  de 
parohii.  Dar  nici  în  sinul  ei  nu  domneşte  duhul  de  unitate,  din 
care  cauză  numai  foarte  greu  poate  ţinea  piept  cu  duşmanul  ei 
de  moarte,  cu  guvernul  sovietic.  Bisericile  sociale,  cari  lucrează 
mână  în  mână  cu  sovietele,  numără  6200 — 7000  parohii  şi  stau 
sub  o  conducere  sinodală  extremistă.  Urmează  apoi  bisericile 
naţionale,  cea  din  Caucaz  cu  3  milioane  de  suflete,  cea  auto¬ 
cefală  din  Ucraina  cu  30  episcopi  şi  2300  parohii.  Mai  sunt 
pe  urmă  o  mulţime  de  secte  mai  mărunte. 

—  In  oraşul  rusesc  Cherson  au  fost  luate  cu  puterea  şi 
închise  toate  bisericile  creştine  şi  evreeşti. 

—  Guvernul  turcesc  a  redus  numărul  preoţilor  mohame- 
dani  la  500  şi  a  închis  institutele  teologice,  până  când  prin  deces 
sau  schimbare  de  carieră  acest  număr  se  va  realiza. 

—  In  America  sunt  2948  de  comunităţi  evreeşti,  cari  pe 
lângă  legea  mozaică  au  acceptat  şi  Noul  Testament,  sunt  deci 
iudeo-creştini. 

—  Trei  universităţi  în  Iaponia  au  rector  creştin,  iar  alţi 
doi  rectori  au  soţii  creştine. 

—  Ministerul  instrucţiunii  japonez  a  dispus  ca  studenţii  sau 
elevii  japonezi  să  nu  fie  împiedecaţi  în  îndeplinirea  datorinţelor 
lor  creştineşti.  Dr.  N.  T. 


